Mga Anghel Asin Demonyo: Ano an Nagigibo Sato? | Itinotokdo kan Biblia\nAn Espiritung mga Linalang—Kun Paano Sinda Nakakaapektar Sato\nAn mga anghel daw nagtatabang sa mga tawo?\nPaano inimpluwensiahan kan maraot na mga espiritu an mga tawo?\nDapat daw niatong katakotan an maraot na mga espiritu?\n1. Taano ta maninigo na gustohon niatong makanood manongod sa mga anghel?\nAN PAKAMIDBID sa sarong tawo sa parate nangangahulogan na may aram kita manongod sa saiyang pamilya. Siring man, kaiba sa pakamidbid ki Jehova Dios an pagigin mas pamilyar sa saiyang kapamilyang mga anghel. Inaapod kan Biblia an mga anghel na ‘mga aki nin Dios.’ (Job 38:7) Kaya ano an saindang kabtang sa katuyohan nin Dios? Nagkaigwa daw sinda nin kabtang sa kasaysayan nin tawo? Nakakaapektar daw sa saindong buhay an mga anghel? Kun iyo, paano?\n2. Saen naggikan an mga anghel, asin gurano sinda kadakol?\n2 Nasasambitan nin ginatos na beses kan Biblia an mga anghel. Estudyaran niato an nagkapira sa mga pagsambit na ini tanganing orog pang makanood manongod sa mga anghel. Saen naggikan an mga anghel? An Colosas 1:16 nagsasabi: “Paagi sa saiya [ki Jesu-Cristo] an gabos na iba pang bagay linalang sa kalangitan asin sa daga.” Huli kaini, an gabos na espiritung linalang na inaapod na anghel indibiduwalmenteng linalang ni Jehova Dios paagi sa saiyang panganay na Aki. Gurano kadakol an mga anghel? Ipinaparisa kan Biblia na ginatos na milyon na anghel an linalang, asin gabos sinda makapangyarihan.—Salmo 103:20. *\n3. Ano an sinasabi sa sato kan Job 38:4-7 manongod sa mga anghel?\n3 An Tataramon nin Dios, an Biblia, nagsasabi sato na kan lalangon an daga, “an gabos na aki nin Dios nagkururahaw sa pag-omaw.” (Job 38:4-7) Sa siring an mga anghel haloy nang nag-eeksister bago lalangon an mga tawo, bago pa ngani lalangon an daga. Ipinapaheling man kan tekstong ini sa Biblia na may emosyon an mga anghel, huli ta sinasabi kaiyan na sinda “iribang nagkururahaw na may kagayagayahan.” Mangnohon na “an gabos na aki nin Dios” iribang naggayagaya. Kan panahon na idto, an gabos na anghel kabtang pa nin nagkakasararong pamilya na naglilingkod ki Jehova Dios.\nSUPORTA ASIN PROTEKSION NIN MGA ANGHEL\n4. Paano ipinapaheling kan Biblia na interesado an maimbod na mga anghel sa mga aktibidad nin tawo?\n4 Poon kan maheling ninda an paglalang sa enot na mga tawo, an maimbod na espiritung mga linalang nagpaheling nin hararom na interes sa nagdadakulang pamilya nin tawo asin sa pagkaotob kan katuyohan nin Dios. (Talinhaga 8:30, 31; 1 Pedro 1:11, 12) Minsan siring, sa pag-agi nin panahon napagmasdan kan mga anghel na an kadaklan sa pamilya nin tawo tuminalikod sa paglilingkod sa saindang mamomoton na Kaglalang. Daing duwa-duwa na napamondo kaini an maimbod na mga anghel. Sa ibong na lado, kada may dawa sarong tawo na bumalik ki Jehova, “nagkakaigwa nin kagayagayahan an mga anghel.” (Lucas 15:10) Huling an mga anghel igwa nin siring na hararom na pagmakolog sa ikakarahay kan mga naglilingkod sa Dios, bakong makangangalas na paorootrong ginamit ni Jehova an mga anghel tanganing pakosogon asin protehiran an saiyang maimbod na mga lingkod sa daga. (Hebreo 1:7, 14) Estudyaran nindo an nagkapirang halimbawa.\n“An sakuyang Dios nagsugo kan saiyang anghel asin tinikom an ngoso kan mga leon.”—Daniel 6:22\n5. Anong mga halimbawa nin pagsuportar nin mga anghel an yaon sa Biblia?\n5 Tinabangan nin duwang anghel an matanos na tawong si Lot asin an saiyang duwang aking babae na makaligtas sa pagkalaglag kan maraot na mga siudad nin Sodoma asin Gomorra paagi sa paggiya sainda paluwas sa lugar na idto. (Genesis 19:15, 16) Pakalihis nin dakol na siglo, si propeta Daniel iinapon sa lungib nin mga leon, alagad sia dai napahamak asin nagsabi: “An sakuyang Dios nagsugo kan saiyang anghel asin tinikom an ngoso kan mga leon.” (Daniel 6:22) Kan enot na siglo C.E., sarong anghel an nagpaluwas sa bilanggoan ki apostol Pedro. (Gibo 12:6-11) Dugang pa, si Jesus sinuportaran nin mga anghel sa kapinonan kan saiyang ministeryo sa daga. (Marcos 1:13) Asin dai nahaloy bago magadan si Jesus, sarong anghel an nagpaheling ki Jesus asin “pinakosog sia.” (Lucas 22:43) Sierto nanggad na naranga si Jesus sa mahalagang marhay na mga panahon na idto sa saiyang buhay!\n6. (a) Paano pinoprotehiran kan mga anghel an banwaan nin Dios ngonyan? (b) Anong mga hapot an eestudyaran niato ngonyan?\n6 Ngonyan, dai na nagpapaheling an mga anghel sa banwaan nin Dios digdi sa daga. Minsan ngani dai naheheling nin tawo, an makapangyarihan na mga anghel nin Dios nagpoprotehir pa man giraray sa saiyang banwaan, nangorogna sa ano man na bagay na nakakadanyar sa espirituwal. An Biblia nagsasabi: “An anghel ni Jehova nagkakampo sa palibot kan mga natatakot sa saiya, asin sinda saiyang iliniligtas.” (Salmo 34:7) Taano ta maninigong magtao sato nin dakulang karangahan an mga tataramon na iyan? Huli ta igwa nin peligrosong maraot na espiritung mga linalang na gusto kitang laglagon! Sairisay sinda? Saen sinda naggikan? Paano ninda hinihingoang gibohan kita nin maraot? Tanganing maaraman niato, estudyaran niato sa halipot an nangyari sa kapinonan kan kasaysayan nin tawo.\nMGA ESPIRITUNG LINALANG NA KAIWAL NIATO\n7. Gurano kamapanggana si Satanas sa pagpatalikod kan mga tawo sa Dios?\n7 Siring kan nanodan niato sa Kapitulo 3 kan librong ini, an saro sa mga anghel nagkaigwa nin pagmawot na mamahala sa iba asin sa siring kinalaban an Dios. Kan huri an anghel na ini nagin midbid bilang si Satanas na Diablo. (Kapahayagan 12:9) Durante kan 16 na siglo pakatapos na dayaon nia si Eva, napatalikod ni Satanas sa Dios an haros gabos na tawo apuera sa nagkapirang maimbod, arog baga ki Abel, Enoc, asin Noe.—Hebreo 11:4, 5, 7.\n8. (a) Paano nagin demonyo an ibang anghel? (b) Tanganing maligtas sa Baha kan kaaldawan ni Noe, ano an kinaipuhan na gibohon kan mga demonyo?\n8 Kan kaaldawan ni Noe, an ibang anghel nagrebelde tumang ki Jehova. Binayaan ninda an saindang puesto sa langitnon na pamilya nin Dios, naghilig sinda sa daga, asin nagsulot nin mga hawak na laman. Taano? Mababasa niato sa Genesis 6:2: “An mga aki kan tunay na Dios nagpoon na makamangno sa mga aking babae nin mga tawo, na sinda magagayon; asin nagkua sinda nin mga agom na babae para sa saindang sadiri, arin na baga, an gabos nindang mapili.” Alagad dai pinabayaan ni Jehova Dios na magpadagos an ginigibo kan mga anghel na ini asin an pagraot nin katawohan na resulta kaiyan. Pinapangyari nia sa daga an lakop sa globong baha na puminara sa gabos na tawong maraot asin an solamenteng iningatan iyo an saiyang maimbod na mga lingkod. (Genesis 7:17, 23) Sa siring, an rebeldeng mga anghel, o mga demonyo, napiritan na bayaan an saindang hawak na laman asin bumalik sa langit bilang espiritung mga linalang. Kuminampi sinda sa Diablo, na sa siring nagin “namamahala sa mga demonyo.”—Mateo 9:34.\n9. (a) Ano an nangyari sa mga demonyo kan bumalik sinda sa langit? (b) Ano an eestudyaran niato mapadapit sa mga demonyo?\n9 Kan bumalik sa langit an suwayan na mga anghel, sinda ibinilang na mga isinikwal, siring kan namamahala sa sainda, si Satanas. (2 Pedro 2:4) Minsan ngani dai na sinda puedeng magsulot nin mga hawak nin tawo ngonyan, igwa pa man giraray sinda nin maraoton na impluwensia sa mga tawo. Sa katunayan, sa tabang kan mga demonyong ini, “ilinalagalag [ni Satanas] an bilog na ineerokan na daga.” (Kapahayagan 12:9; 1 Juan 5:19) Paano? Sa pangenot, an mga demonyo naggagamit nin mga paagi na an intension ilagalag an mga tawo. (2 Corinto 2:11) Estudyaran niato an nagkapira sa mga paaging ini.\nKUN PAANO NANLALAGALAG AN MGA DEMONYO\n10. Ano an espiritismo?\n10 Tanganing ilagalag an mga tawo, an mga demonyo naggagamit nin espiritismo. An paggibo nin espiritismo pakikilabot sa mga demonyo, sa direktang paagi sagkod paagi sa paggamit nin sarong patagolainan. An Biblia kinokondenar an espiritismo asin nagpapatanid sato na rayoan an gabos na bagay na konektado dian. (Galacia 5:19-21) Ginagamit nin mga demonyo an espiritismo kun paanong ginagamit nin mga parasira an paon. An sarong parasira naggagamit nin laen-laen na paon tanganing makadakop nin manlaenlaen na klase nin sira. Kaagid kaiyan, an maraot na mga espiritu naggagamit nin manlaenlaen na klase nin espiritismo tanganing mapairarom sa impluwensia ninda an gabos na klase nin tawo.\n11. Ano an pagtoodtood, asin taano ta maninigo niatong rayoan iyan?\n11 An sarong klase nin paon na ginagamit kan mga demonyo iyo an pagtoodtood. Ano an pagtoodtood? Iyan paghihingoa na aramon an ngapit o an sarong bagay na dai aram. Kaiba sa nagkapirang klase nin pagtoodtood an astrolohiya, paggamit nin baraha sa panhuhula, pagheling sa bolang kristal, panhihimalad, asin paghanap nin misteryosong mga signos, o tanda, sa mga pangatorogan. Minsan ngani naghohona an dakol na tawo na dai makakadanyar an paggibo nin pagtoodtood, ipinapaheling kan Biblia na magkasapakat an mga parahimalad asin maraot na mga espiritu. Halimbawa, nasasambitan kan Gibo 16:16-18 an “sarong demonyo nin pagtoodtood” na nagpangyari sa sarong daragita na gumibo “nin teknika sa panhuhula.” Alagad nawaran sia kan abilidad na ini kan paluwason sa saiya an demonyo.\nAn mga demonyo naggagamit nin manlaenlaen na paagi tanganing dayaon an mga tawo\n12. Taano ta peligroso an paghihingoang makikomunikar sa mga gadan?\n12 An saro pang paagi na ilinalagalag kan mga demonyo an mga tawo iyo an pag-enkaminar sa sainda na makihumapot sa mga gadan. An mga tawong nagmomondo huli sa pagkagadan nin sarong namomotan sa parate nadadaya nin salang mga ideya manongod sa mga nagadan. An sarong patagolainan tibaad magtao nin espesyal na impormasyon o magtaram sa tingog na garo baga tingog kan tawong nagadan. Bilang resulta, an dakol na tawo nakokombensir na an mga gadan buhay talaga asin na an pakikikomunikar sa sainda makakatabang sa mga nabubuhay na tagalan an saindang kamondoan. Alagad an siring na “karangahan” falso talaga saka peligroso pa. Taano? Huli ta kaya kan mga demonyo na arogon an tingog nin tawong nagadan asin magtao nin impormasyon sa patagolainan manongod sa saro na nagadan. (1 Samuel 28:3-19) Dugang pa, siring kan nanodan niato sa Kapitulo 6, an gadan dai na nag-eeksister. (Salmo 115:17) Kaya an “siisay man na nakikihumapot sa gadan” ikinalagalag kan maraot na mga espiritu asin minagawe na kontra sa kabotan nin Dios. (Deuteronomio 18:10, 11; Isaias 8:19) Kun siring, magin alerto na haboan an peligrosong paon na ini na ginagamit kan mga demonyo.\n13. Ano an nahimong gibohon nin dakol na dating takot sa mga demonyo?\n13 An maraot na mga espiritu bako sanang ilinalagalag an mga tawo kundi tinatakot man sinda. Ngonyan, aram ni Satanas asin kan saiyang mga demonyo na ‘halipot na sana an panahon’ na natatada para sa sainda bago sinda gaposon, asin sinda ngonyan orog na madahas kisa kasuarin man. (Kapahayagan 12:12, 17) Dawa siring, an rinibong tawo na dating nabubuhay na may takot sa aroaldaw sa siring na maraot na mga espiritu nahimong makabutas. Paano ninda ini nagibo? Ano an magigibo nin saro dawa sia napapalabot na sa espiritismo?\nKUN PAANO LALABANAN AN MARAOT NA MGA ESPIRITU\n14. Siring kan mga Kristiano sa Efeso kan enot na siglo, paano kita makakabutas sa maraot na mga espiritu?\n14 Sinasabi sato kan Biblia kun paano lalabanan an maraot na mga espiritu sagkod kun paano makakabutas sa sainda. Estudyare an halimbawa kan mga Kristiano kan enot na siglo sa siudad nin Efeso. An nagkapira sa sainda naggigibo nin espiritismo bago nagin mga Kristiano. Kan magdesisyon sinda na bumutas sa espiritismo, ano an ginibo ninda? An Biblia nagsasabi: “An dakol sa mga naggigibo nin mahika tiniripon an saindang mga libro asin sinolo iyan sa atubangan nin gabos.” (Gibo 19:19) Paagi sa paglaglag kan saindang mga libro sa mahika, an bagong mga Kristianong idto nagtao nin halimbawa para sa mga gustong labanan an maraot na mga espiritu ngonyan. An mga tawong gustong paglingkodan si Jehova kaipuhan na haleon an gabos na bagay na konektado sa espiritismo. Kaiba dian an mga libro, magasin, pelikula, paskil, asin rekording nin musika na nag-eenkaminar sa paggibo nin espiritismo asin ginigibo iyan na garo baga nakakaakit asin nakakaogma. Kaiba man dian an mga anting-anting o iba pang bagay na isinusulot bilang proteksion tumang sa maraot.—1 Corinto 10:21.\n15. Tanganing malabanan an maraot na mga puersang espiritu, ano an kaipuhan na gibohon niato?\n15 Pakalihis nin nagkapirang taon pakatapos na laglagon kan mga Kristiano sa Efeso an saindang mga libro sa mahika, si apostol Pablo nagsurat sa sainda: “Kita nakikipaggumolan . . . tumang sa maraot na mga puersang espiritu.” (Efeso 6:12) An mga demonyo dai suminuko. Gusto pa man giraray nindang mangibabaw. Kaya, ano pa an kinaipuhan na gibohon kan mga Kristianong idto? “Orog sa gabos,” an sabi ni Pablo, “gamiton an dakulang kalasag nin pagtubod, na huli kaiyan masisigbo nindo an gabos na naglalaad na busog kan maraot [si Satanas].” (Efeso 6:16) Mientras na mas makosog an satong kalasag nin pagtubod, mas dakula man an satong kakayahan na labanan an maraot na mga puersang espiritu.—Mateo 17:20.\n16. Paano niato mapapakosog an satong pagtubod?\n16 Kun siring, paano niato mapapakosog an satong pagtubod? Paagi sa pag-adal kan Biblia. An karigonan nin sarong lanob dependeng gayo sa kosog kan pundasyon kaiyan. Sa kaagid na paagi, an karigonan kan satong pagtubod dependeng marhay sa kosog kan pinakabasehan kaiyan, na iyo an tamang kaaraman sa Tataramon nin Dios, an Biblia. Kun babasahon asin pag-aadalan niato an Biblia sa aroaldaw, magigin makosog an satong pagtubod. Siring sa sarong masarig na lanob, an siring na pagtubod iingatan kita sa impluwensia kan maraot na mga espiritu.—1 Juan 5:5.\n17. Anong aksion an kaipuhan tanganing malabanan an maraot na mga espiritu?\n17 Ano pang ibang aksion an kinaipuhan na gibohon kan mga Kristianong idto sa Efeso? Kaipuhan ninda an dugang pang proteksion huli ta nabubuhay sinda sa sarong siudad na pano nin demonismo. Kaya sinabihan sinda ni Pablo: “Kaiba an gabos na porma nin pamibi asin pagngayongayo padagos kamong mamibi sa gabos na panahon sa espiritu.” (Efeso 6:18) Huling kita man nabubuhay sa sarong kinaban na pano nin demonismo, an maigot na pamibi ki Jehova para sa saiyang proteksion kaipuhan sa paglaban sa maraot na mga espiritu. Siempre, kaipuhan niatong gamiton an ngaran ni Jehova sa satong mga pamibi. (Talinhaga 18:10) Huli kaini, maninigo na padagos kitang mamibi sa Dios na “iligtas [kita] sa maraot,” si Satanas na Diablo. (Mateo 6:13) Sisimbagon ni Jehova an siring na maigot na mga pamibi.—Salmo 145:19.\n18, 19. (a) Taano ta makakasierto kita sa kapangganahan sa satong pakikilaban tumang sa maraot na espiritung mga linalang? (b) Anong hapot an sisimbagon sa sunod na kapitulo?\n18 Peligroso an maraot na mga espiritu, alagad dai kita kaipuhan na matakot sa sainda kun tinutumang niato an Diablo asin minarani kita sa Dios paagi sa paggibo kan Saiyang kabotan. (Santiago 4:7, 8) Limitado an kapangyarihan kan maraot na mga espiritu. Pinadusahan sinda kan kaaldawan ni Noe, asin aatubangon ninda an pangultimong paghokom sa sainda sa ngapit. (Judas 6) Girumdomon man na pinoprotehiran kita kan makapangyarihan na mga anghel ni Jehova. (2 Hade 6:15-17) An mga anghel na iyan interesadong marhay na maheling kitang mapanggana sa paglaban sa maraot na mga espiritu. An matanos na mga anghel garo baga nagkakagsing nin pamparigon sa boot niato. Kun siring magin kitang dayupot ki Jehova asin sa saiyang pamilya nin maimbod na espiritung mga linalang. Kita logod rumayo man sa gabos na klase nin espiritismo asin pirmeng mag-aplikar kan konseho sa Tataramon nin Dios. (1 Pedro 5:6, 7; 2 Pedro 2:9) Sa siring makakasierto kita sa kapangganahan sa satong pakikilaban tumang sa maraot na espiritung mga linalang.\n19 Alagad taano ta tinogotan nin Dios an maraot na mga espiritu asin an karatan na nagtao sa mga tawo nin grabeng pagdusa? An hapot na iyan sisimbagon sa sunod na kapitulo.\nHaleon an espiritistikong mga gamit\nMag-adal kan Biblia\nMamibi sa Dios\n^ par. 2 Mapadapit sa matanos na mga anghel, an Kapahayagan 5:11 nagsasabi: “An kabilangan ninda manampulong ribo nin manorosampulong ribo.” Kaya ipinaparisa kan Biblia na ginatos na milyon na anghel an linalang.\nAn maimbod na mga anghel minasukoro sa mga naglilingkod ki Jehova.—Hebreo 1:7, 14.\nSi Satanas asin an saiyang mga demonyo ilinalagalag an mga tawo asin pinapatalikod sinda sa Dios.—Kapahayagan 12:9.\nKun ginigibo nindo an kabotan nin Dios asin tinutumang an Diablo, si Satanas madulag sa saindo.—Santiago 4:7, 8.


Home / Albay News / Bicol / Bicol News / High Value target sa Drugs, pinosasan sa Sorsogon\nHigh Value target sa Drugs, pinosasan sa Sorsogon\nBicol Standard Newspaper Wednesday, April 18, 2018 Albay News, Bicol, Bicol News\nSORSOGON CITY 4/18/18 (BICOL STANDARD) Nahulog man guiraray sa kamot kan mga pulis an lider kan grupo na nagtitinda nin droga digdi, por medyo kan ginibong buy-bust operation.\nMagkatuwang an mga miembros kan Philippine National Police (PNP) asin an Philippine Drug Enforcement Agency (PDEA) sa Sorsogon, rinamalan tulos an 34 anyos na si Robert Tapalla Galing a.k.a Galing, na iyo an ipig tutukdo na lider kan Galing Drug Group na haloy nang nag ooperar digdi.\nSi Galing residente kan Barangay Polvorista, sa Ciudad na ini.\nAn mga miembros kan PDEA asin pulis sa Sorsogon nagsabi na si Galing kabale sa listahan kan PNP na consideradong High Value Target (HVT) na imbuelto sa pagbariwas nin droga.\nSa nasambit na operasyon, an mga awtoridad nakakua nin 13ng pidaso nin sachet na pig tutubodan na shabu, duwang cellphone, sarong calibre 45 (pellet gund) na may cargang magazine asin an motorsiklo na ginagamit kan suspect.\nAfuera kan ipig titinda kaining sarong sachet nin shabu sa poseur buyer, narecover man an kantidad P500.00 na cuarta, na ginamit bilang buy bust money.\nPig hahanda na an pag plantear nin mga caso contra ki Galing sa pagbalga kan Comprehensive Dangerous Drugs Act of 2012 asin Republic Act No.10591, o an Omnibus Election Code, nin huli sa badil na nakua hale sa suspechado.\nHigh Value target sa Drugs, pinosasan sa Sorsogon Reviewed by Bicol Standard Newspaper on Wednesday, April 18, 2018 Rating: 5


Thursday, July 07, 2022, 1:24pm\nAn banwaan na mapinadaba sa mga senior citizens\nSa sarong forum sa Manila bago maglockdown dahil sa pandemya, nagin tema sa pag-urulay an kamugtakan kan mga nagkakaedad na. Positibo su paghiling sa mga benepisyo para sa mga senior citizen na dulot kan R.A. 9994 (Expanded Senior Citizens Act of 2010). Halimbawa...\nNadadangog ta sa mga bareta sa TV na preparado ki maray an DepEd sa paghampang sa mga pangangaipo kan mga estudyante sa pagpadagos kan pag-adal. Pag magdangog kita kan report kan DepED Secretary sa Presidente, an mga imahen na maagi sa isip ta mga imahen na gabos na...\nHaloy na akong nag-irok sa nagkapirang darakulang syudad. Sa kahaluyan ko sa trabahong ginigibo ko, nagkapira naman na mga lugar an sakuyang nadumanan. Makunswelo ang maglakaw-lakaw sa mga manlainlain na mga syudad, na dai mo aram an tataramon o an ginagamit na surat....\n15 Marso 2020 kan idineklara kan alkalde kan New York an pagsara kan syudad. Apwera sana kan mga botika, ospital asin grocery, mayong ibang establisimyento an tinugutan na magbukas. Magin mga simbahan, moske, templo, asin sinagoga, sarado. An mga kakanan asin inuman,...\nPagrumdom ki Florencio Lerma\nKan Enero 4, 2021 iyo an ika-124 anibersaryo kan eksekusyon kan onse sa kinse martires kan Bikol. Limang aldaw sana pagkagadan ni Dr. Jose Rizal, kan 4 Enero 1897, ginaradan kan kolonyal na gobyerno kan Espanya sa paagi kan sarong peloton de fusilamiento o firing...


MAY nadangog ka na daw na nagtataram manongod sa katapusan kan kinaban?— Ngonyan dakol nanggad an nagtataram manongod dian. May mga naghohona na an kinaban matatapos sa sarong guerra na dian an mga tawo magamit nin mga bomba nuklear. Sa paghona mo daw talagang lalaglagon nin Dios an satong magayon na planetang daga asin an satong magayonon na kalangitan saka an makinang na mga bitoon kaiyan?—\nArog kan nanodan niato, an Biblia may sinasabi manongod sa katapusan kan kinaban. “An kinaban maagi sana,” sabi kan Biblia. (1 Juan 2:17) Sa paghona mo daw mangangahulogan kan katapusan kan daga an katapusan kan kinaban?— Dai, sinasabi kan Biblia na an daga ginibo nin Dios “tanganing pag-istaran,” iyo, tanganing an mga tawo mag-istar dian asin maggayagaya dian. (Isaias 45:18) An Salmo 37:29 nagsasabi: “An mga matanos mismo magmamana kan daga, asin sinda mag-eerok dian sagkod lamang.” Sa dahelan na ini sinasabi man kan Biblia na an daga magdadanay sagkod lamang.—Salmo 104:5; Eclesiastes 1:4.\nKaya kun an katapusan kan kinaban dai nangangahulogan nin katapusan kan daga, ano daw an boot sabihon kaiyan?— Maaaraman niato iyan kun sisiyasaton niato an nangyari kan kaaldawan ni Noe. Ipinaliliwanag kan Biblia: “An kinaban kan panahon na idto nalaglag kan iyan malantopan [o, bahaon] nin tubig.”—2 Pedro 3:6.\nMay nakaligtas daw sa katapusan kan kinaban kaidtong Delubyo, o dakulang Baha, kan kaaldawan ni Noe?— Sinasabi kan Biblia na an Dios “ilinigtas si Noe, sarong parahulit nin katanosan, kaibanan nin pito pa kan papangyarihon nia an delubyo sa sarong kinaban nin maraot na mga tawo.”—2 Pedro 2:5.\nAno an kinaban na linaglag kan kaaldawan ni Noe?\nKun siring, anong kinaban an natapos? An daga daw, o an maraot na mga tawo?— An sabi kan Biblia an “sarong kinaban nin maraot na mga tawo.” Asin mangnoha, si Noe inaapod na “sarong parahulit.” Ano daw sa paghona mo an ihinuhulit nia?— Pinatatanidan ni Noe an mga tawo manongod sa katapusan kan “kinaban kan panahon na idto.”\nKan si Jesus magtaram manongod sa dakulang Baha, sinabi nia sa saiyang mga disipulo kun ano an ginigibo kaidto nin mga tawo bago dumatong an katapusan. Ini an sinabi nia sa sainda: “Kan mga aldaw na idto bago kan baha, [an mga tawo] nagkakarakan asin nag-iirinom, an mga lalaki nag-aaragom asin an mga babae nagpapaaragom, sagkod kan aldaw na si Noe naglaog sa dahong; asin dai sinda nagmangno sagkod na dumatong an baha asin iinanod sinda gabos.” Dangan sinabi ni Jesus na arog man na gayo kaiyan an igagawe nin mga tawo bago matapos an kinaban na ini.—Mateo 24:37-39.\nIpinaheheling sato kan mga tataramon ni Jesus na may manonodan kitang mga leksion sa ginigibo kaidto nin mga tawo bago an Baha. Sa pagbasa kan Kapitulo 10 kan librong ini, nagigirumdoman mo daw kun ano an ginibo kan mga tawong idto?— An ibang tawo paradaogdaog asin naggibo nin mga kadahasan. Alagad an dakol pang iba, sabi ni Jesus, basta dai naghinanyog kan si Noe isugo nin Dios na maghulit sa sainda.\nKaya nag-abot an panahon na sinabi ni Jehova ki Noe na lalaglagon Nia an maraot na mga tawo paagi sa sarong baha. Lalantopan kan tubig an bilog na daga, pati an mga bukid. Sinabihan ni Jehova si Noe na gumibo nin sarong dakulang dahong. Idto garo dakula, halabang kahon, o kaban, arog kan maheheling mo sa retrato sa pahina 238.\nSinabihan nin Dios si Noe na gumibo nin dahong na dakula nin igo tangani na sia asin an saiyang pamilya saka an dakol sa mga hayop magkaigo na ligtas sa laog kaiyan. Nagmaigot na marhay si Noe asin an saiyang pamilya. Nagpalod sinda nin darakulang kahoy, asin ginagamit an mga tablon pinonan nindang gibohon an dahong. Kinaipuhan kaini an kadakoldakol na taon ta dakulaon an dahong.\nNagigirumdoman mo daw kun ano pa an ginigibo ni Noe sa gabos na taon na ginigibo nia an dahong?— Naghuhulit sia, na pinatatanidan an mga tawo manongod sa nagdadangadang na Baha. May siisay man daw sa sainda na naghinanyog? Mayo apuera sa pamilya ni Noe. An iba nasisibot na marhay sa ibang bagay. Nagigirumdoman mo daw kun ano an sinabi ni Jesus na ginigibo ninda?— Sibot sinda sa pagkakan asin pag-inom patin pag-agom. Dai ninda inisip na maraot sinda, asin dai sinda nagtao nin panahon na maghinanyog ki Noe. Kaya helingon niato kun ano an nangyari sa sainda.\nPakalaog ni Noe asin kan saiyang pamilya sa dahong, sinerahan ni Jehova an pinto. An mga tawo na nasa luwas dai pa man giraray minatubod na maabot an Baha. Alagad bigla na sana, nagpoon na bumagsak an tubig hale sa langit! Idto bako sanang ordinaryong oran. Idto makosogon na oran! Dai nahaloy garo na mahiwas na mga salog an tubig, na maribokon. Tinumba kaiyan an darakulang kahoy asin pinaligid an darakulang gapo na garo iyan mga batiris. Asin kumusta man daw an mga tawo na nasa luwas kan dahong?— Sinasabi ni Jesus: ‘Duminatong an baha asin iinanod sinda gabos.’ Nagadan an gabos na tawo na nasa luwas kan dahong. Taano daw?— Arog kan sabi ni Jesus, “dai sinda nagmangno.” Dai sinda naghinanyog!—Mateo 24:39; Genesis 6:5-7.\nTaano ta maninigo na bako sanang pag-oroogma an isipon niato?\nNgonyan, girumdoma na sinabi ni Jesus na an nangyari sa mga tawong idto leksion para sa sato ngonyan. Ano daw na leksion an manonodan niato?— Bueno, linaglag an mga tawo bako sanang huli ta maraot sinda kundi huli ta an dakol sibot-sibot kaya dai nang panahon na aramon an manongod sa Dios asin an gigibohon nia. Kaipuhan na magmaan kita na dai kita magin arog ninda, bako daw?—\nSa paghona mo daw lalaglagon giraray nin Dios an kinaban paagi sa baha?— Dai, nanuga an Dios na dai na nia iyan gigibohon. An sabi nia: “An sakuyang hablondawani itinatao ko sa panganoron, asin iyan magigin tanda.” Sinabi ni Jehova na an hablondawani magigin tanda na “an katubigan dai na magigin delubyo na malaglag sa gabos na laman.”—Genesis 9:11-17.\nKaya makasisierto kita na nungka na lalaglagon giraray nin Dios an kinaban paagi sa baha. Pero, arog kan naheling niato, an Biblia talagang may sinasabi manongod sa katapusan kan kinaban. Kun laglagon na nin Dios an kinaban na ini, siisay daw an saiyang ililigtas?— An mga tawo daw na bangkag sa ibang bagay kaya nungka sindang nagmawot na makanood manongod sa Dios? An mga pirme daw na sibot-sibot kaya mayo nang panahon na mag-adal kan Biblia? Ano sa paghona mo?—\nGusto niato na mapabilang sa mga papagdadanayon nin Dios na buhay, bako daw?— Bako daw na marahayon kun an satong pamilya magigin arog kan pamilya ni Noe kaya ililigtas kita gabos nin Dios?— Tanganing makaligtas kita sa katapusan kan kinaban, kaipuhan na masabotan niato kun paano iyan lalaglagon nin Dios asin papangyayarihon an saiyang matanos na bagong kinaban. Helingon niato kun paano nia ini gigibohon.\nItinatao sato kan Biblia an simbag sa Daniel kapitulo 2, bersikulo 44. An tekstong ini nagtataram manongod sa kaaldawan niato sa pagsabi kaiyan: “Sa mga aldaw kan mga hadeng idto an Dios nin kalangitan mapatindog nin sarong kahadean [o, gobyerno] na dai noarin man malalaglag. Asin an kahadean mismo dai itatao sa arin man na ibang banwaan. Iyan an maronot asin matapos kan gabos na ining kahadean, asin iyan mismo magdadanay sagkod sa mga panahon na daing talaan.”\nNasasabotan mo daw iyan?— Sinasabi kan Biblia na lalaglagon kan gobyerno nin Dios an gabos na daganon na gobyerno. Taano daw?— Huli ta an mga iyan dai nagkukuyog sa Saro na ginibo nin Dios na Hade. Asin siisay na ngani sia?— Iyo, si Jesu-Cristo!\nLalaglagon ni Jesu-Cristo, an Hade na pinili nin Dios, an kinaban na ini sa Armagedon\nSi Jehova Dios may deretsong magdesisyon kun anong klaseng gobyerno an maninigong mamahala, asin pinili nia an saiyang Aki, si Jesus, na magin Hade. Dai na mahahaloy an Namamahala na pinili nin Dios, si Jesu-Cristo, mangengenot sa paglaglag sa gabos na gobyerno kan kinaban na ini. Ilinaladawan sia kan Biblia, sa Kapahayagan kapitulo 19, bersikulo 11 sagkod 16, mantang iyan ginigibo nia, arog kan ipinaheheling kan retratong ini. Sa Biblia, an guerra nin Dios sa paglaglag sa gabos na gobyerno kan kinaban inaapod na Har–Magedon, o Armagedon.\nNgonyan, sinasabi nin Dios na lalaglagon kan Kahadean nia an mga gobyerno nin tawo. Alagad kita daw an sinasabihan nia na gumibo kaiyan?— Dai, sa Biblia, an Armagedon inaapod na “guerra kan dakulang aldaw nin Dios na Makakamhan sa Gabos.” (Kapahayagan 16:14, 16) Iyo, an Armagedon guerra nin Dios, asin ginagamit nia si Jesu-Cristo na mangenot sa langitnon na mga hukbo sa pakikilaban. Harani na daw an guerra nin Armagedon? Helingon niato kun paano niato iyan maaaraman.\nMagkaibanan niatong basahon an manongod sa panahon na hahaleon nin Dios an gabos na maraot asin ililigtas an mga naglilingkod sa saiya, sa Talinhaga 2:21, 22; Isaias 26:20, 21; Jeremias 25:31-33; asin Mateo 24:21, 22.\nI-share I-share Linaglag nin Baha an Sarong Kinaban—Mangyayari daw Giraray Iyan?\nSi Noe—‘Naglakaw Kaiba kan Tunay na Diyos’


Wikipedia:WikiGap Philippines 2020 - Wikipedia\nWikipedia:WikiGap Philippines 2020\nW I K I G A P PHILIPPINES 2020\nAn WikiGap Philippines 2020 sarong community outreach kan PhilWiki Community poon Marso 1 sagkod Marso 31. Igwa nin offline events na papartisiparan nin kababaihan sagkod mga myembro kan komunidad nin LGBTQ na gigibohon sa Marso 8 asin 21 sa Syudad nin Naga. Sarong bulanon na WikiGap editing activities an gigibohon tanganing madugangan an mga artikulo dapit sa kababaihan sagkod mga ulayon mapanungod sa LGBTQ.\nAn kampanyang #WikiGap sarong kolaborasyon sa pag-ultanan kan Wikimedia affiliates sagkod kan Swedish Ministry for Foreign Affairs, asin iniimbitaran kaini an mahiwas asin sari-saring partisipasyon, sagkod itinutugot asin inaagda an pag-arog sa lokal sa pangkagabsan na tema nin pagpasadit kan gap o rayo dapit sa gender o iba pang nagpapasuhay na may kinaaraman sa dibersidad sa Wikipedia.\nAn WikiGap events mangyayari sa International Women's Day sa bulan nin Marso ngunyan na 2020 asin sa laog kan bulan nin Marso sa manlainlain na syudad sa bilog na kinaban sa pakikipagtabangan kan Swedish Embassy asin mga lokal na apilyasyon nin Wikimedia. Aramon an iba pang impormasyon dapit digdi sa: https://meta.wikimedia.org/wiki/WikiGap.\nWikiGap Challenge PH asin International[liwaton an gikanan]\nMagbali sa WikiGap Challenge PH (Marso 8 - 28) asin International (Marso 9 - Abril 8) tanganing manggana nin mga papremyo.\nPara sa WikiGap Challenge PH, makakakua nin Wikipedia merchandize asin gift certificate an sampulong (10) partisipante may pinakahalangkaw na puntos, siring man an mapipiling pinakamatibay na paraambag sa mga partisipanteng babae (1), partisipanteng LGBTQ (1), partisipanteng estudyante (3). Gagawadan man nin premyo an mapipiling pinakamarahay na ambag na ladawan (3).\nPara man sa WikiGap Challenge International an igagawad kan UN Human Rights Office an inot na premyo. An iba pang premyo igagawad kan Wikimedia Sverige.\n1st: An manggagana magkakaigwang oportunidad na makabali sa nagkapirang aktibidad kan UN Human Rights on the margins sa Hunyo 2020 kan UN Human Rights Council sa Geneva, Switzerland.\n2nd: Gift certificate na nagkakahalangang 1,000 Swedish crowns (sek) sa Wikipedia Store\n3rd: Gift certificate sa kantidad na 500 Swedish crowns sa Wikipedia Store\n4th-10th: lapis na Wikipedia, Wikipedia pin asin Wikipedia decals.\nSistema nin Pagtaong Puntos[liwaton an gikanan]\nIka an responsable sa pagbilang kan saimong puntos. Siring kaini:\n+0.5 puntos para sa lambang ladawan/retrato na maidudugang sa sarong artikulo sa Wikipedia sa ano man na lengwahe (kabali an sadiring kontribusyon na imahe).\n+1 punto para sa pagdugang sa Wikidata na ginibo o pinakarhay.\n+1 punto para sa lambang +1,000 bytes na naidugang na content sa sarong artikulo sa Wikipedia article sa ano man na lengwahe.\n+1 punto para sa lambang bagong source/reference na maidudugang sa sarong eksistido nang artikulo sa Wikipedia sa ano man na lengwahe.\n+1 punto para sa lambang bagong source/reference na maidudugang sa eksistidong Wikidata entry.\n+5 puntos para sa lambang bagong translation kan sarong artikulo nin Wikipedia sa ano man na lengwahe.\n+25 puntos para sa lambang Good Article sa ano man na lengwahe. Wikipedia:Marhay na Artikulo para sa Bikol Wikipedia susog sa WikiGap PH organizing team.\n+50 puntos para sa Featured Article sa arin man na lengwahe. Mapili an WikiGap PH organizing team nin sarong artikulo lambang Sabado (Marso 14, 21 asin 28).\nSusumahon an mga makukuang puntos kan lambang partisipante kun sain an Top 10 sa WikiGap Challenge PH, Top Female, Top LGBTQ asin Top 3 Student participants an makakakua nin premyo!\nAn WikiGap PH organizing team iyo an may huring desisyon para sa tamang bilang kan mga puntos, asin itatama an pagbilang kun kinakaipuhan. Giromdoma na an obheto kaining aktibdad iyo an mapakarhay an Wikipedia na igwang halangkaw na kalidad na mga artikulo, kun kaya an ano man na content o laman na igwa nin hababang kalidad na naidugang mawawaraan nin puntos o pwedeng ma-ban sa contest, kun iyo an desisyon kan organizing team.\nAn mga puntos yaon tanganing magin maugma an pagdugang nin content. Dawa na dai ka magbali sa Challenge tanganing manggana, gusto ming maaraman an saimong mga kontribusyon pakatapos kan aktibidad! Mahalaga an saimong mga ambag huli ta an lambag edit makakatabang tanganing mapakarhay an Wikipedia.\nHalimbawa[liwaton an gikanan]\nKun nakadugang ka nin 3,600 bytes sa sarong eksistidong artikulo, makakakua ka nin 3 puntos.\nKun naka-translate ka nin sarong artikulo sa Tagalog Wikipedia asin igwa ini ning 4,100 bytes, makakakua kang 9 puntos: 5 puntos para sa pagpoon nin bagong artikulo asin 4 puntos para sa 4,000 bytes na artikulo.\nKun nakadugang ka 3,600 bytes na wikitext (templates, infoboxes, citations) sa sarong eksistidong artikulo, igwa kang 3 puntos.\nKun ika an mayor o pinakakadugang nin dakol na content sa sarong bagong Featured Article sa ano man na lengwahe, halimbawa igwa nin 153,000 bytes, igwa kang 153 puntos para sa bytes, asin 100 puntos (huli sa samong pagpapasalamat!) tanganing maging Featured Article an status kaini.\nHilinga an WikiGap Challenge PH 2019 tanganing magkaigwang ideya.\nNakaaging mga Taon[liwaton an gikanan]\nKan Marso 2017, sa magtururugang/durungan na editing sa apat na mga tataramon sa pag-ultanan kan Swedish Embassy sa New Delhi asin Stockholm an inorganisar para sa International Women's day. An mga embahada kan Sweden sa Pretoria asin Washington DC suminunod man asin pinanginotan an mga editing activities sa Wikipedia katuwang an Wikimedia chapters sa duwang nasyon na ini.\nPoon kaidto, an ministro kaini naggibo nin sarong tool kit kun papano an mga embahada makakapag-organisar nin Wikipedia editing events, asin sinda pursigido na palatawon an mga onrang nakamtan kan kababaihan, sa pinakadakulang ensiklopedia sa kinaban, sa pagkikipagtabangan kan mga Wikimedia affiliates asin iba pang lokal na organisasyon.\nAn Wikipedia iyo an pinakadakulang online asin kolaboratibong hinahaman na ensiklopedia sa kinaban. An kaaraman sarong poder, asin an Wikipedia igwa nin potensyal na koloran an satong pananaw sa kinaban. Alagad, igwa nin dai pagkakaigwang balanse kan kalalakihan asin kababaihan sa websityo, siring man kan sosyodad sa pangkagabsan.\nNobenta porsyento (90%) kan mga nag-aambag nin kaaraman digdi mga lalaki. Makaapat na beses kadakol an mga artikulo dapit sa kalalakihan kumpara sa kababaihan. An mga pigura minaiba sa lambang rehiyon, alagad dawa sa anong anggulo hilingon, pareho an mahihiling na mensahe: an mga impormasyon dapit sa kababaihan kadiit sana asin bakong hararom an pagtukar, bakong siring sa kalalakihan. Dawa sa arin man na edisyon ini kan Wikipedia. Muya tang bagohon ini.\nAn #WikiGap sarong aktibidad kun sain an mga partisipante sa bilog na kinaban minatiripon tanganing magdugang nin kaaraman dapit sa mga midbid na babae, eksperto, asin mga modelo sa manlainlain na kategorya. Kapareho man na mga aktibidad an ginigiribo sa laog kan 60 nasyon sa bilog na kinaban tanganing mapaurog an representasyon kan kababaihan sa internet.\nKita gabos, muya tang magkaiwa nin parantay na internet para sa arin man na tawoa – asin para sa mas pantay na kinaban para sa gabos, lalaki o babai man.\nWikiGap Philippines 2019[liwaton an gikanan]\nWikiGap PH 2019\nMga aktibidad kan PhilWiki Community na pinartisiparan nin kababaihan asin mga myembro kan LGBTQ community[liwaton an gikanan]\nWikipedia Outreach in Catanduanes\nPinaghugot gikan sa "https://bcl.wikipedia.org/w/index.php?title=Wikipedia:WikiGap_Philippines_2020&oldid=188782"\nHuring pigliwat an pahinang ini kan 8 Marso 2020, alas 18:31.


Gibo 27 | Bibliya Online | New World Translation\nNaglayag si Pablo pasiring sa Roma (1-12)\nInabot nin bagyo an barko (13-38)\nPagsadsad asin pagkarapak kan barko (39-44)\n27 Ngunyan huling napagdesisyunan na maglayag kami pa-Italia, inentrega ninda si Pablo asin an iba pang mga preso sa sarong opisyal nin hukbo na an pangaran Julio, na kabilang sa Tropa de Augusto. 2 Naglunad kami sa barkong haling Adramitio na mapasiring sa mga duungan sa mga baybayon kan probinsiya nin Asia, asin naglayag kami; kaiba mi si Aristarco na taga Tesalonica, sa probinsiya nin Macedonia. 3 Kan sunod na aldaw nagduong kami sa Sidon, asin pinahilingan ni Julio nin kabuutan si Pablo asin tinugutan siyang makaduman sa mga amigo niya saka maasikaso ninda. 4 Hali duman ipinadagos mi an pagbiyahe, asin naglayag kami sa direksiyon na nalilipudan kan Ciprus, huling pasabat sa samo an duros. 5 Dangan binagtas niyamo an kadagatan na nasa tangod kan Cilicia saka Pamfilia asin nagduong kami sa Mira sa Licia. 6 An opisyal nin hukbo may nahiling duman na barkong haling Alejandria na malayag pasiring sa Italia, asin pinalunad niya kami diyan. 7 Naglayag kami nin maluwayon sa laog nin nagkapirang aldaw, asin pagkatapos nin masakit na pagbiyahe nakaabot kami sa Cinido. Huling dai kami makaabante dahil sa pasabat na duros, naglayag kami sa direksiyon na nalilipudan kan Creta sa may harani kan Salmone. 8 Asin pagkatapos nin masakit na paglayag harani sa baybayon, nakaabot kami sa lugar na inaapod Magayon na Duungan, na harani sa siyudad nin Lasea. 9 Naghaloy-haloy kami digdi asin ngunyan peligroso na an paglayag, huli ta pati an panahon nin pag-ayuno para sa Aldaw nin Pagbayad sa Kasalan* nakalihis na, kaya nagtao nin suhestiyon si Pablo 10 sa sainda: “Mga amigo, sa hiling ko an biyahe tang ini maresulta sa danyos asin grabeng kapahamakan bako sana sa kargamento asin barko kundi pati sa buhay* niyato.” 11 Alagad, an opisyal nin hukbo nagdangog sa kapitan kan barko asin sa kagsadiri kaiyan imbes na sa pigsasabi ni Pablo. 12 Huling an duungan bakong marahay para sa pagpalihis nin tiglipot, an kadaklan nagsuhestiyon na maglayag hali duman asin hilingon kun baga kakayanon nindang makaabot asin makapagpalihis nin tiglipot sa Fenix, sarong duungan sa Creta na hali diyan an barko puwedeng lumuwas sa direksiyon na norteng-sirangan asin puwede man sa timog-sirangan. 13 Kan maghuyop nin maluway an duros na habagat, naghuna sinda na magigibo ninda an saindang plano, asin binaton ninda an angkla saka nagpuon na maglayag na nanananggilid sa baybayon nin Creta. 14 Alagad dai naghaloy, sarong makusugon na duros na inaapod Euroaquilo* an suminagubsob sa lugar na idto. 15 Huling rinarapado kan duros an barko asin dai iyan makaabante pasabat diyan, pinabayaan mi na sanang ipadpad kami kaiyan. 16 Dangan nagpasiring kami sa direksiyon na nalilipudan nin sarong sadit na isla na inaapod Cauda, alagad ta nasakitan nanggad kami na mailigtas an bangka* na nasa hurihan na parte kan barko. 17 Pero pagkatapos na maisakat an bangka, ginarakutan ninda nin mga pansuporta an barko, asin huling natatakot sindang makasadsad sa Sirte,* binutong ninda an mga pisi tanganing lukuton an layag kaya ipinadpad an barko. 18 Dahil pigsusurusalya kami nin todo kan bagyo, pinunan nindang bawasan nin karga an barko kan suminunod na aldaw. 19 Asin kan ikatulong aldaw, inarapon ninda an nagkapirang kasangkapan na pambarko. 20 Dangan, kan maglihis an dakul na aldaw na dai nagpapahiling an aldaw asin an mga bituon saka padagos an pagbayo sa samo kan makusugon na bagyo, luway-luway nang nawawara an ano man na paglaom na makakasalbar pa kami. 21 Asin kan haluyon na sindang dai nagkakarakan, tuminindog si Pablo asin nagsabi sa sainda: “Mga amigo, kun dinangog lang kuta nindo an suhestiyon ko asin dai nagbiyahe sa dagat haling Creta, dai kita nagsapar nin arog kaining danyos asin kapahamakan. 22 Maski siring, sinasabi ko sa saindo ngunyan na kusugan nindo an saindong buot, huli ta mayo ni saro* sa saindo an magagadan, an barko sana an mararaot. 23 Kasubanggi an anghel kan Diyos na may sadiri sa sako asin na pinaglilingkudan ko nagpahiling sa sakuya 24 asin nagsabi: ‘Dai ka matakot Pablo. Kaipuhan kang umatubang ki Cesar, asin alang-alang sa saimo, ililigtas nin Diyos an buhay kan gabos na kairiba mong nagbibiyahe.’ 25 Kaya kusugi an saindong buot, mga amigo, dahil nagtutubod ako sa Diyos, na mangyayari nanggad an gabos na sinabi sa sako. 26 Alagad, kaipuhan kitang makasadsad sa baybayon nin sarong isla.” 27 Ngunyan kan ika-14 banggi na asin pigpupurupadpad kami sa Dagat nin Adria, naghuna an mga tripulante kan bandang matanga na nagrarani sinda sa sarong baybayon. 28 Sinukol ninda an rarom asin naaraman na 20 dupa* iyan, kaya nag-uruabante pa sinda dangan sinukol giraray ninda an rarom asin naaraman na 15 dupa* iyan. 29 Asin dahil natatakot sinda na makasadsad kami sa kagapuan, apat na angkla an ihinulog ninda sa may hurihan na parte kan barko asin nagmamawot sinda na mag-aldaw na. 30 Alagad kan an mga tripulante magpurbar na magdulag hali sa barko asin kan ibinababa ninda sa dagat an bangka na sagin man ngayang an tuyo ninda maghulog nin mga angkla sa inutan na parte kan barko, 31 sinabi ni Pablo sa opisyal nin hukbo asin sa mga suldados: “Kun dai magpirmi sa barko an mga lalaking ini, dai kamo makakasalbar.” 32 Dangan pinurutol kan mga suldados an mga pising nakagakod sa bangka asin pinabayaan na ianod iyan. 33 Kan mag-aagahon na, kinumbinsir sinda gabos ni Pablo na magkakan maski dikit, na sinasabi: “Ika-14 aldaw na ngunyan na haditon kamong naghahalat kun ano an mangyayari, asin dai pa lamang kamo nagkakakan nin maski ano. 34 Kaya sige na, magkakan na kamo maski dikit; para ini sa ikakarahay nindo, huli ta mayo ni sarong buhok sa payo nin siisay man sa saindo an mapapahamak.” 35 Pagkasabi niya kaini, nagkua siya nin tinapay, nagpasalamat sa Diyos sa atubangan ninda gabos, binaranga-banga iyan, asin nagpuon na magkakan. 36 Kaya kuminusog an buot ninda gabos asin nagpuon na man sindang magkakan. 37 Gabos-gabos, 276 katawo kami* sa barko. 38 Kan makakakan na sinda asin mabasog, binawasan ninda an karga kan barko paagi sa pag-apon kan trigo sa dagat. 39 Kan aga na, dai ninda aram kun anong lugar idto, pero igwa sindang nahihiling na golpo na may baybayon asin desidido sindang isadsad duman an barko kun magigibo ninda. 40 Kaya pinurutol ninda an mga pisi kan mga angkla asin pinabayaan an mga ini na maglubog sa dagat, asin kasabay kaiyan tinarangkas ninda an mga bugkos kan mga sagwan na pantimon; dangan itinaas ninda an sadit na layag sa inutan tanganing magpadara sa duros pasiring sa baybayon. 41 Kan makatama an irarom kan barko sa sarong bahura na pig-aapwakan nin mga alon sa mag-ibong, isinadsad ninda an barko asin naguot an inutan na parte kaiyan tapos dai na nakahiro, alagad an hurihan na parte kan barko pinunan na rapakon kan mga alon. 42 Dahil diyan, nagdesisyon an mga suldados na gadanon an mga preso tanganing mayo sa mga ini an makalangoy parayo asin makadulag. 43 Alagad determinado an opisyal nin hukbo na madarang ligtas si Pablo asin pinugulan niya sinda sa saindang plano. Nagbuot siya na an mga tataong maglangoy maglukso sa dagat asin mag-inot sa baybayon, 44 asin na an iba magsurunod sa sainda na nakakapot sa mga tabla o sa mga pidaso kan barko. Kaya an gabos ligtas na nakaabot sa baybayon.\n^ Sa bulan ini nin Tisri, na katumbas nin Setyembre/Oktubre. Digdi minapuon an mauran asin madagat na panahon.\n^ Duros na haling norteng-sirangan.\n^ An bangkang ini puwedeng gamiton na lifeboat.\n^ O “sarong kalag.”\n^ Mga 36 metros (120 piye). Hilingon sa Glosaryo.\n^ Mga 27 metros (90 piye). Hilingon sa Glosaryo.\n^ O “276 kaming kalag.”


Singapore (isla) - Wikipedia\nAn SINGAPUR sarong islang nasyon namumugtak sa porong habagatan kan Malay Peninsula. Sa hiwas na 272 metro kwadrado, iyo ini an pinakasadit na banwa sa bilog na Sur-solnopan nin Asya. Iyo man ini an saro sa dikiton nang syudad-estado na natatada-tada' igdi sa kina'ban.\nSa Mandarin inaapod ining 新加坡, Xīnjiāpō; sa Malay, Singapura, sa Tamil சிங்கப்பூர், Cingkappūr.\nAn British East India Company iyo an enot na nagkaag nin estasyon sa kumersyo igdi kan taon 1819 asin sa palibot kaini abot sa may nganga-an kan Salog Singapur mga Malayong parasira an nakaerestar. Pira man na gatos na mga Orang Laut na kadaklan kan enot mga pirata an nageerok sa mga kosa kaini asin sa mga sipi asin duman sa mga saradit pang isla.\nAn mga Britaniko ginamit an Singapur na estasyon nin komersyo na nagsusunod sa ruta kan rekado. Ngapit nagin ini saro sa pinaka-importanteng sentro militar asin komersyal kan Imperyhong Britaniko. Kan masakop ini kan mga Hapon kan Guerra Mundial II, sinabi ni Winston Churchill na saro ini sa makuring kadaogan kan Britanya. Kan madaog an Hapon sa guerra, nakabalik ini sa Britanya. Dangan kan 1963, nakisaro ini sa Malaya, Sabah asin Sarawak sa pagbilog kan estadong Malaysia. Kulang-kulang duwang taon, naglitik sa grupo asin kan Agosto 9, 1965 nagsadiri siyang magin sarong independienteng Republika. Nagin siyang myembro kan United Nations Septyembre 21, sa parehong taon.\nPoon kan ini nagtindog na sa sadiri, nag-asenso nang maray an pamumuhay kan mga namanwaan. Mga investment haleng luwas asin an makusog na industrialisasyon na nagsususog sa mga planong minukna kan si Holandes na si Albert Winsdemius nagtogdas nin sarong modernong ekonomiya na base sa electronics manufacturing, petrochemicals, turismo, asin mga serbisyo pinansyal apwera pa kan dati niyang import-export.\nAn Singapur ika-17 sa mga mayayaman na nasyon kun GDP per capita an pagoolayan. Igwa siya nin natagamang foreign exchange reserves na umabot nang US $ 171.7353 bilyon.\nAn populasyon kan Singapur uminabot nang 4.68 milyon, asin mayoria kaini mga Insik. Ingles man an lenggwahe administratibo igdi.\nAn Konstitusyon kan Republika nin Singapur itinogdok an sarong sistema politikal na demokrasya representatibo manta ini binibisto na sarong republika na de parlamento. An People's Action Party (PAP) iyo an partido politikal na nagdodominar asin pirme nakukua an kontrol kan Parlamento poon pa kan taon 1956. \nPinaghugot gikan sa "https://bcl.wikipedia.org/w/index.php?title=Singapore_(isla)&oldid=152344"\nLast edited on 4 Setyembre 2014, at 22:18\nHuring pigliwat an pahinang ini kan 4 Setyembre 2014, alas 22:18.


Si Immanuel Kant (22 nin Abril, 1724 – 12 nin Pebrero, 1804) dating pilósopo na taga Königsberg sa Prussia Subangan (ngunyian pigaapod na Kaliningrad, Rusya). Pigkokonsiderar siya na saro sa pinakamainpluwensya na paraisip nin Europang moderno buda kan katapusan na tiyempo nin Panliwanagan (Enlightenment).\nSi Kant an nagdepinir nin Panliwanagan sa saro niyang ensayo na "Pagsisimbag sa Apot na: Ano an Panliwanagan?", huli ta para saiya dapat libre an tawo na makaisip nin sadiri asin dapat warang nagpopogol na autoridad sa luwas. An pagisip ni Kant sarong takod o tulay sa tahaw nin sistemang Rasionalista buda Empirisista nin siglo XVIII. Dakula man an inpluwensya niya sa pilosopiyang Alemán na Romantiko asin Idealistiko kan siglo XIX.\nKinua sa "https://bcl.wikipedia.org/w/index.php?title=Immanuel_Kant&oldid=138710"\nHuring binago an pahinang ini kaitong 7 Marso 2013, alas 17:50.


An parkour (hinayukong, PK) saróng disiplina sa pisikal manungód sa alistong paghirô sa mga mauláng na lugar. An katuyohán kan disiplina iyoó na matukdoán an mga partisipante kun pàno maghirô sa paralibot na marikás sa paagi nin paglampáw, paglitong, pagdalagan, pagpaulantó, pagsakát, pagboboro-balanse, asín pagluksó. An mga tagasunód sa arog kainíng disiplina inaapód sa Pranses na "traceurs".\nAn praktis nin parkour\nSarong paghiro sa parkour\nAn nagpauróg asín nagpalakóp kainíng gawì sa Pranses iyó si David Belle. An historyang moderno kan parkour nagpoón kan mga 1920, dawà nganì igwá nang arog kainí kan mga inot na panahón sa martial arts nin Subangan arog kan ninjutsu asín ging gong. Sinasabing si George Hebert an nagpoón magturutukdô kan mga panginot na hirô agíd sa parkour kan siring man na mga panahón. Sa kahaloyan, an sirng na pag-estira nasunód na sa militar Pranses. Sa David asín Raymond Belle iyó an mapadakulà kan pinònan ni Hebert malà ta si David natugdás na niyá an grupong Yamakasi, an pinakainot na grupong nakatoon saná sa praktis nin parkour.\nMayong pirmihan na mga hirô sa parkour ta lambáng uláng tinatanya saròsarô asín depende. Paratî sa mga sitwasyon, an epektibong teknik nin parkuor iyó an pagpabarobalyó kan gabát kan hawak asín an paggamit kan aronsa nin hawak sa maliksíng paghirô nganì magibo an mga dipisil asín haros garó imposibleng mga maniobra. An pagpadupyás kan pwersa sarô man importanteng teknik arog kan mapalitong na saná sa paghugpâ kan hawak nganì dai masobrahan sa hugdô an mga tabáy asín an udóg. An siring na teknik nagigin posible asín bakóng peligroso sa mga nag-parkour an paglumpát halì sa mga haralangkáw na lugar.\nSusog ki David Belle, an praktis iyó an paghirô sa paagi na mas halawig an maaabót na lugar ta kumbaga garó piglalamág asín nagdadalìdalî na makadulág o makarayô. Saká, kun madumán haling A pasiring sa B, kaipohan makabalík sa A haling B alagad bakô sa mga parehong hirô. Apesar kaiyán, igwá man talaga nin mga marahayrahay na mga teknik na itinutukdô asín probado na, para sa mga nobato. Importante kainíng gayo, iyó an tamang pagluksó asín paghugpâ. An pagpalitong, na nalimite sa hugdô asín an pag-aprobetsa kan aruhoy nin hawak paabante, mga bagay na tinatàwan doon sa pag-aadal kan parkour.\nSarong libro dapit sa Parkour\nPinaghugot gikan sa "https://bcl.wikipedia.org/w/index.php?title=Parkour&oldid=143731"\nLast edited on 8 Marso 2013, at 15:55\nHuring pigliwat an pahinang ini kan 8 Marso 2013, alas 15:55.


Sabuton an Parabula ni Jesus Dapit sa Trigo Asin Duot | Pag-aadalan\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bicol Bislama Brazilian Sign Language Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Dangme Danish Dutch Efik English Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Italian Sign Language Italiano Japanese Sign Language Kazakh Kikuyu Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Mizo Moore Myanmar Ndebele Ndebele (Zimbabwe) Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese Pranses Punjabi Quechua (Ayacucho) Quechua (Bolivia) Rarotongan Romanian Ruso Russian Sign Language Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Uya! ako kaiba nindo sa gabos na aldaw sagkod sa pagtatapos kan sistema nin mga bagay.”—MAT. 28:20, NW.\nHANAPON AN SIMBAG SA MGA HAPOT NA INI:\nTaano ta makakapagkongklusyon kita na puon kan inot na siglo C.E. sagkod ngunyan, igwa pirmi nin linahidan na mga Kristiyano digdi sa daga?\nPuon 1914, anong pagsisiyasat an ginibo ni Jesus?\nAnong mga pangyayari sa ilustrasyon ni Jesus manungod sa trigo asin mga duot an mauutob sa maabot pang panahon?\n1. (a) Sumaryuhon an ilustrasyon dapit sa trigo asin mga duot. (b) Paano ipinaliwanag ni Jesus an kahulugan kaiyan?\nSA SARO sa mga ilustrasyon ni Jesus manungod sa Kahadian, sinambit niya an sarong parauma na nagsabwag nin marahay na banhi nin trigo asin an sarong kaiwal na nagsabwag nin mga duot, o awot, sa pinagsabwagan kan marahay na banhi. An mga duot mas duminakul kisa sa mga trigo, pero pinagbutan kan parauma an mga uripon niya na ‘pabayaan iyan na magkaibang magtalubo sagkod sa pag-ani.’ Kan panahon na nin pag-ani, an mga duot sinurulo asin an mga trigo tiniripon. Ipinaliwanag mismo ni Jesus an ilustrasyon. (Basahon an Mateo 13:24-30, 37-43.) Ano an ihinahayag kan parabolang ini? (Hilingon an tsart na “An Trigo Asin an mga Duot.”)\n2. (a) Ano an ilinaladawan kan mga pangyayari sa daga kan parauma? (b) Sa anong kabtang kan parabola kita makonsentrar?\n2 Iiniilustrar kan mga pangyayaring iyan sa daga kan parauma kun paano asin nuarin titipunon ni Jesus hali sa katawuhan an gabos na kabilang sa grupong trigo—an linahidan na mga Kristiyano na mamamahala kaiba niya sa saiyang Kahadian. An pagsabwag nagpuon kan Pentecostes 33 C.E. Matatapos an pagtipon pag an mga linahidan na buhay pa digdi sa daga sa katapusan kan sistemang ini nin mga bagay mag-ako na kan pangultimong pagtatak sa sainda dangan darahon na sa langit. (Mat. 24:31; Kap. 7:1-4) Kun sisiyasaton niyato an parabolang ini, magkakaigwa kita nin mahiwas na pakasabot manungod sa mga pangyayari sa laog nin mga 2,000 na taon, na garo baga yaon kita sa halangkaw na lugar asin mahiwas an satuyang nahihiling sa palibot. Sa satuyang pagsiyasat sa parabolang ini, anong mga pangyayari may koneksiyon sa Kahadian an satong nasasabutan? Ilinaladawan kan parabola an panahon nin pagsabwag, pagtalubo, asin pag-ani. An artikulong ini makonsentrar sa panahon nin pag-ani. *\nININGATAN NA MARHAY NI JESUS\n3. (a) Ano an nangyari pakatapos kan inot na siglo? (b) Sa Mateo 13:28, anong hapot an ibinangon, asin niisay? (Hilingon man an nota.)\n3 Sa kapinunan kan ikaduwang siglo C.E., ‘tuminunga an mga duot’ kan maglataw sa kinaban an imitasyon na mga Kristiyano. (Mat. 13:26) Pag-abot kan ikaapat na siglo, dakulon na an arog-duot na Kristiyano kun ikukumparar sa linahidan na mga Kristiyano. Girumdumon na sa parabola, an mga uripon naghagad nin permiso sa saindang kagurangnan na gabuton an mga duot. * (Mat. 13:28) Ano an simbag kan kagurangnan?\n4. (a) Ano an ipinaparisa kan simbag kan Kagurangnan, na iyo si Jesus? (b) Kasuarin nagin risa kun sairisay an arog-trigong mga Kristiyano?\n4 Manungod sa trigo asin mga duot, sinabi ni Jesus: ‘Pabayaan nindo sinda na magkaibang magtalubo sagkod sa pag-ani.’ Ipinaparisa kan pagbuot na ini na puon kan inot na siglo sagkod ngunyan, igwa pirmi nin linahidan na arog-trigong mga Kristiyano digdi sa daga. An kongklusyon na iyan kinukumpirmar kan sinabi ni Jesus kan huri sa saiyang mga disipulo: “Ako kaiba nindo sa gabos na aldaw sagkod sa pagtatapos kan sistema nin mga bagay.” (Mat. 28:20, NW) Kaya an linahidan na mga Kristiyano poprotektaran ni Jesus sa gabos na aldaw sagkod sa panahon kan katapusan. Minsan siring, huling an arog-duot na Kristiyano mas duminakul kisa sainda, dai niyato masiyerto kun sairisay an kabilang sa grupong trigo durante kan halawig na panahon na iyan. Pero, mga pirang dekada bago magpuon an panahon nin pag-ani, nagin risa kun siisay an grupong trigo. Paano iyan nangyari?\n‘NAG-ANDAM NIN DALAN’ AN SARONG MENSAHERO\n5. Paano nautob kan inot na siglo an hula ni Malaquias?\n5 Nagkapirang siglo bago itao ni Jesus an ilustrasyon dapit sa trigo asin mga duot, pinasabngan ni Jehova an saiyang propetang si Malaquias na ihula an mga pangyayaring ilinaladawan sa ilustrasyon ni Jesus. (Basahon an Malaquias 3:1, 3.) * An ‘suruguon [o mensahero] na nag-andam kan dalan’ iyo si Juan na Bautisador. (Mat. 11:10, 11) Kan dumatong siya kan 29 C.E., harani na an panahon nin paghukom sa nasyon nin Israel. An ikaduwang nasambit na mensahero iyo si Jesus. Duwang beses niyang lininig an templo sa Jerusalem—inot, sa kapinunan kan saiyang ministeryo asin ikaduwa, kan patapos na iyan. (Mat. 21:12, 13; Juan 2:14-17) Kaya, an paglilinig na ginibo ni Jesus nangyari sa sarong peryodo nin panahon.\n6. (a) Ano an mas dakulang kautuban kan hula ni Malaquias? (b) Sa laog kan anong peryodo nin panahon siniyasat ni Jesus an espirituwal na templo? (Hilingon man an nota.)\n6 Ano an mas dakulang kautuban kan hula ni Malaquias? Sa laog kan pirang dekada bago an 1914 sagkod na umabot an taon na iyan, ginibo ni C. T. Russell asin kan saiyang dayupot na kairiba an sarong gibuhon na arog kan ki Juan na Bautisador. Kalabot sa mahalagang gibuhon na iyan an pagbabalik kan mga katotoohan na yaon sa Bibliya. Itinukdo kan Mga Estudyante sa Bibliya an tunay na kahulugan kan atang na pantubos ni Cristo, ibinuyagyag na bakong totoo an nagkakalayong impiyerno, asin ihinayag an nagdadangadang na katapusan kan Mga Panahon kan mga Hentil. Pero, dakul na grupo nin relihiyon kaidto an naghihingakong mga parasunod ni Cristo. Kaya, kaipuhan masimbag an importanteng hapot na ini: Siisay sa sainda an grupong trigo? Tanganing masimbag iyan, pinunan ni Jesus na siyasaton an espirituwal na templo kan 1914. An pagsisiyasat asin paglilinig na iyan ginibo sa sarong peryodo nin panahon—puon 1914 sagkod sa kapinunan kan 1919. *\nMGA TAON NIN PAGSISIYASAT ASIN PAGLILINIG\n7. Kan punan ni Jesus an saiyang pagsisiyasat kan 1914, ano an nanumpungan niya?\n7 Kan punan ni Jesus an saiyang pagsisiyasat, ano an nanumpungan niya? Nanumpungan niya an sarong sadit na grupo nin maigot na Mga Estudyante sa Bibliya na labi nang 30 taon na ginagamit an saindang kusog asin materyal na mga rugaring para sa porsegidong paghuhulit. * Siguradong naggaya-gaya nanggad si Jesus asin an mga anghel na manumpungan na dai napuot kan mga duot ni Satanas an medyo dikit alagad pusog na mga trigong idto! Pero, kinaipuhan pa man giraray na ‘linigan an mga aking lalaki ni Levi,’ an mga linahidan. (Mal. 3:2, 3; 1 Ped. 4:17) Taano?\n8. Ano an mga nangyari pakatapos kan 1914?\n8 Sa huring kabtang kan 1914, igwa nin mga Estudyante sa Bibliya na pinangluyahan nin buot huling dai sinda nagsakat sa langit. Kan 1915 asin 1916, nagluya an gibuhon na paghuhulit huli sa pagkontra hali sa luwas kan organisasyon. An mas grabe pa, pagkagadan ni Brother Russell kan Oktubre 1916, nagkaigwa nin pagkontra hali sa laog kan organisasyon. An apat sa pitong direktor kan Watch Tower Bible and Tract Society nagrebelde sa desisyon na si Brother Rutherford an manginot. Pinagmaigutan nindang magkaigwa nin pagkabaranga sa mga tugang, pero kan Agosto 1917, huminali sinda sa Bethel—sarong paglilinig nanggad! Igwa man nin mga Estudyante sa Bibliya na nagpadara sa pagkatakot sa tawo. Pero, sa kabilugan, gikan sa buot nindang inako an ginigibong paglilinig ni Jesus asin ginibo ninda an kinakaipuhan na mga pagbabago. Huli kaini, ibinilang sinda ni Jesus na tunay na Kristiyanong trigo, pero isinikwal niya an gabos na imitasyon na Kristiyano, kaiba na an gabos na kabilang sa mga relihiyon kan Kakristiyanuhan. (Mal. 3:5; 2 Tim. 2:19) Ano an sunod na nangyari? Tanganing maaraman, balikan niyato an parabola dapit sa trigo asin mga duot.\nANO AN MGA MANGYAYARI PAG NAGPUON NA AN PANAHON NIN PAG-ANI?\n9, 10. (a) Ano an pag-uulayan ta ngunyan manungod sa panahon nin pag-ani? (b) Ano an inot na nangyari sa panahon nin pag-ani?\n9 “An pag-ani pagtatapos nin sarong sistema nin mga bagay,” an sabi ni Jesus. (Mat. 13:39, NW) An panahon na iyan nin pag-ani nagpuon kan 1914. Pag-ulayan niyato an limang bagay na ihinula ni Jesus na mangyayari sa panahon na iyan.\n10 Inot, an pagtipon sa mga duot. Sinabi ni Jesus: ‘Sa tig-anihan, sasabihan ko an mga paraani, Tipunon nguna nindo an duot asin guyguyon nindo.’ Pakatapos kan 1914, pinunan kan mga anghel na ‘tipunon’ an arog-duot na mga Kristiyano paagi sa pagsuway sa sainda sa linahidan na ‘mga aki kan kahadian.’—Mat. 13:30, 38, 41.\n11. Sagkod ngunyan, ano an nagpapamidbid kun siisay an tunay na mga Kristiyano asin siisay an imitasyon sana?\n11 Mantang nagpapadagos an pagtipon sa mga duot, nagin mas malinaw pa an pagkakalain kan duwang grupo. (Kap. 18:1, 4) Pag-abot kan 1919, nagin risang-risa na buminagsak na an Dakulang Babilonya. Anong bagay an nangurugnang nagpamidbid kun siisay an tunay na mga Kristiyano asin siisay an imitasyon sana? An gibuhon na paghuhulit. Pinunan na iduon kan mga nanginginot sa Mga Estudyante sa Bibliya an kahalagahan kan pakikikabtang personalmente sa paghuhulit kan Kahadian. Halimbawa, sa buklet na To Whom the Work Is Entrusted na ipinublikar kan 1919, an gabos na linahidan na Kristiyano dinagka na maghulit sa harong-harong. Iyan nagsabi: “Minalataw na an gibuhon dakulaon, pero iyan gibuhon kan Kagurangnan, asin paagi sa saiyang kusog gigibuhon niyato iyan. Igwa kamo kan pribilehiyo na makikabtang diyan.” Ano an nagin resulta? Puon kaidto, sigun sa The Watch Tower kan 1922, urog pang dinagdagan kan Mga Estudyante sa Bibliya an saindang aktibidad sa paghuhulit. Dai naghaloy, an paghuhulit sa harong-harong nagin sarong tatak kan maimbod na mga Kristiyanong idto—na iyo pa man giraray sagkod ngunyan.\n12. Kasuarin nagpuon an pagtipon sa grupong trigo?\n12 Ikaduwa, an pagtipon sa trigo. Pinagbutan ni Jesus an saiyang mga anghel: ‘An trigo tipunon nindo sa sakong tambubong.’ (Mat. 13:30) Puon kan 1919, an mga linahidan tinitipon na sa Kristiyanong kongregasyon na ibinalik sa dati, o lininig. Para sa linahidan na mga Kristiyano na buhay pa digdi sa daga sa katapusan kan sistemang ini nin mga bagay, an pangultimong pagtipon mangyayari pag nag-ako na sinda kan saindang langitnon na balos.—Dan. 7:18, 22, 27.\n13. Ano an sinasabi kan Kapahayagan 18:7 manungod sa sabuot ngunyan kan patutot, o Dakulang Babilonya, kabilang na an Kakristiyanuhan?\n13 Ikatulo, an pagtangis asin pagragot nin mga ngipon. Pagkatapos na guyguyon kan mga anghel an mga duot, ano an mangyayari? Manungod sa kamugtakan kan grupong duot, sinabi ni Jesus: ‘Diyan an pagtangis asin pagragot kan saindang mga ngipon.’ (Mat. 13:42) Nangyayari na daw iyan ngunyan? Dai pa. Ngunyan, an Kakristiyanuhan, na kabtang kan patutot, nagsasabi pa manungod sa saiyang sadiri: ‘Ako nagtutukaw na [reyna], asin bako akong balo, patin sa ano man na paagi dai ako makakahiling nin kamunduan.’ (Kap. 18:7) Iyo, an pagmati kan Kakristiyanuhan kontrolado niyang marhay an mga bagay-bagay, na nag-iisip pa ngani na siya ‘nagtutukaw bilang reyna’ na mas nakakalangkaw sa mga lider sa pulitika. Sa ngunyan, an mga irinerepresentar kan mga duot nag-oorgulyo, o naghahambog, dai nagtatangis. Pero, madali nang mabago iyan.\nMadali nang matapos an haraning koneksiyon kan Kakristiyanuhan sa mga lider sa pulitika\n(Hilingon an parapo 13)\n14. (a) Nuarin asin taano ta ‘maragot an mga ngipon’ kan imitasyon na mga Kristiyano? (b) Paanong an satong liniwat na pakasabot dapit sa Mateo 13:42 minauyon sa sinasabi sa Salmo 112:10? (Hilingon an nota.)\n14 Sa panahon kan dakulang kahurasaan, pagkatapos na laglagon an gabos na organisadong palsong relihiyon, an dating mga parasunod kaiyan mahanap nin pailihan pero dai sinda makakakua nin ligtas na matataguan. (Luc. 23:30; Kap. 6:15-17) Dangan, sa pakarealisar na dai sinda makakalikay sa kalaglagan, matangis sinda huli sa kawaran nin paglaom asin ‘maragot an saindang mga ngipon’ huli sa kaanggutan. Arog kan ihinula ni Jesus manungod sa dakulang kahurasaan, sa oras na iyan na yaon na an kalaglagan, sinda ‘magmumurundo’ nin grabe. *—Mat. 24:30; Kap. 1:7.\n15. Ano an gigibuhon sa mga duot, asin nuarin iyan mangyayari?\n15 Ikaapat, an pagsugba sa hurno. Ano an mangyayari sa mga guygoy nin duot? ‘Isusugba sinda kan mga anghel sa hurno nin kalayo.’ (Mateo 13:42) An buot sabihon kaiyan biyong kalaglagan. Kaya, an dating mga parasunod kan palsong relihiyosong mga organisasyon lalaglagon sa huring kabtang kan dakulang kahurasaan, an Armagedon.—Mal. 4:1.\n16, 17. (a) Ano an ultimong pangyayari na sinambit ni Jesus sa saiyang ilustrasyon? (b) Taano ta nagkongklusyon kita na sa ngapit pa iyan mauutob?\n16 Ikalima, an pagsirang nin maliwanag. Tinapos ni Jesus an saiyang hula paagi sa pagsabi: “Sa panahon na iyan an mga matanos masirang na siring kaliwanag kan saldang sa kahadian kan saindang Ama.” (Mat. 13:43, NW) Nuarin asin sain iyan mangyayari? Mauutob iyan sa ngapit pa. An ihinula ni Jesus bakong sarong bagay na nangyayari ngunyan digdi sa daga kundi sarong bagay na mangyayari sa maabot pang panahon sa langit. * Estudyari an duwang dahilan kan kongklusyon na iyan.\n17 Inot, an hapot na “nuarin?” Sinabi ni Jesus: “Sa panahon na iyan an mga matanos masirang.” An pananaram na “sa panahon na iyan” malinaw na nanunungod sa pangyayari na sinambit pa sana ni Jesus—an ‘pagsugba kan mga duot sa hurno nin kalayo.’ Iyan mangyayari sa huring kabtang kan dakulang kahurasaan. Kaya, an ‘pagsirang nin maliwanag’ kan mga linahidan siguradong mangyayari sa maabot man na panahon na iyan. Ikaduwa, an hapot na “sain?” Sinabi ni Jesus na an mga matanos ‘masirang sa kahadian.’ Ano an buot sabihon kaiyan? Pakatapos kan inot na kabtang kan dakulang kahurasaan, an gabos na maimbod na linahidan na yaon pa digdi sa daga nag-ako na kan pangultimong pagtatak sa sainda. Dangan, arog kan sinabi ni Jesus sa saiyang hula manungod sa dakulang kahurasaan, sinda titipunon sa langit. (Mat. 24:31) Duman sinda masirang “sa kahadian kan saindang Ama,” asin pagkatapos tulos kan ralaban nin Armagedon, makikikabtang sinda sa ‘kasal kan Kordero’ bilang kabtang kan maugmahon na nobya ni Jesus.—Kap. 19:6-9.\nKUN PAANO KITA NAKIKINABANG\n18, 19. Sa anong mga paagi kita nakikinabang personalmente huli sa pakasabot sa parabola ni Jesus manungod sa trigo asin mga duot?\n18 Paano kita nakikinabang personalmente sa mahiwas na pakasabot na itinatao kan parabolang ini? Konsideraron niyato an tulong paagi. Inot, pinapararom kaiyan an satuyang pakarurop. Ihinahayag kan parabola an sarong mahalagang dahilan kun taano ta tinutugutan ni Jehova an karatan. Siya ‘nagtagal sa dakulang pagtios sa mga lalagan nin kaanggutan’ tanganing iandam an ‘mga lalagan nin pagkahirak’—an grupong trigo. * (Roma 9:22-24) Ikaduwa, pinapakusog kaiyan an satuyang kumpiyansa. Mantang naghaharani an katapusan, an satuyang mga kaiwal urog pang makikilaban sa sato, pero ‘dai kita ninda madadaog.’ (Basahon an Jeremias 1:19.) Kun paanong prinotektaran ni Jehova an grupong trigo sa nag-aging mga panahon, an satuyang langitnon na Ama, paagi ki Jesus asin sa mga anghel, makakaibanan man niyato ‘sa gabos na aldaw’ na maabot.—Mat. 28:20, NW.\n19 Ikatulo, tinatabangan kita kan parabola na mamidbid kun siisay an grupong trigo. Taano ta mahalagang marhay iyan? Kaipuhan na midbid niyato kun siisay an arog-trigong mga Kristiyano tangani na satuyang maaraman an simbag sa hapot na pinalataw ni Jesus sa saiyang detalyadong hula manungod sa huring mga aldaw. Siya naghapot: “Siisay man nanggad an maimbod asin mapagmansay na uripon?” (Mat. 24:45, NW) Matao nin nakakakontentong simbag an sunod na duwang artikulo.\n^ par. 2 Parapo 2: Tanganing marepaso an kahulugan kan iba pang kabtang kan parabola, dinadagka niyamo kamo na basahon an artikulong “An mga Matanos Masirang na Siring Kaliwanag kan Saldang” sa An Torrengbantayan na Marso 15, 2010.\n^ par. 3 Parapo 3: Mantang an mga apostol ni Jesus gadan na asin an natatadang mga linahidan digdi sa daga irinerepresentar bako kan mga uripon kundi kan trigo, an mga uripon na ini angay na naglaladawan sa mga anghel. Sa huring kabtang kan ilustrasyon, sinasambit na an mga nagtitipon kan mga duot iyo an mga anghel.—Mat. 13:39.\n^ par. 5 Malaquias 3:1, 3 (NW): “‘Uya! Isusugo ko an sakuyang mensahero, asin siya maandam nin dalan sa inutan ko. Asin biglang maabot sa Saiyang templo an tunay na Kagurangnan, na saindong pighahanap, asin an mensahero kan tipan na nawiwilihan nindo. Uya! Siya maabot nanggad,’ an sabi ni Jehova nin mga hukbo. ‘Asin siya matukaw bilang paradalisay asin paralinig nin plata asin lilinigan niya an mga aking lalaki ni Levi; asin dadalisayon niya sinda siring sa bulawan asin siring sa plata, asin ki Jehova sinda magigin nanggad banwaan na nagtatao nin dulot na regalo nin may katanusan.’”\n^ par. 6 Parapo 6: Ini sarong pagliliwat sa satuyang pakasabot. Iniisip niyato kaidto na an pagsisiyasat ni Jesus nangyari kan 1918.\n^ par. 7 Parapo 7: Puon 1910 sagkod 1914, an Mga Estudyante sa Bibliya nakapagdistribwir nin haros 4,000,000 na libro asin labing 200,000,000 na tract asin pulyeto.\n^ par. 14 Parapo 14: Ini sarong pagliliwat sa satuyang pakasabot sa Mateo 13:42. Sinasabi kaidto sa satong mga publikasyon na an imitasyon na mga Kristiyano pirang dekada nang ‘nagtatangis asin nagraragot an mga ngipon,’ na nag-aagrangay huling ibinuyagyag kan ‘mga aki kan kahadian’ kun ano man nanggad sinda—‘mga aki [kan saro na] maraot.’ (Mat. 13:38) Pero, maninigong mangnuhon na an ideyang ipinapahayag kan pagragot nin mga ngipon konektado sa kalaglagan.—Sal. 112:10.\n^ par. 16 Parapo 16: An Daniel 12:3 (NW) nagsasabi na “an mga igwa nin pakarurop [linahidan na mga Kristiyano] masirang na siring sa kaliwanagan kan kahiwasan.” Mantang yaon pa digdi sa daga, ginigibo ninda ini paagi sa pakikikabtang sa paghuhulit. Pero, an sinasabi sa Mateo 13:43 nanunungod sa panahon na sinda masirang nin maliwanag sa Kahadian sa langit. Iniisip niyato kaidto na an duwang tekstong iyan nanunungod sa saro sanang gibuhon—an paghuhulit.\n^ par. 18 Parapo 18: Hilingon an librong Rumani ki Jehova, pahina 288-289.\nI-share I-share “Uya! Ako Kaiba Nindo sa Gabos na Aldaw”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hulyo 2013\nI-share I-share AN TORRENGBANTAYAN—PAG-AADALAN NA EDISYON Hulyo 2013


Hababang aritmetika - Wikipedia\nAn mga basehang simbolo nin hababang aritmetika\nAn hababang aritmetika (Ingles: elementary arithmetic) iyo an simplipikadong porsyon kan aritmetika na kabali an mga operasyon nin pagdugang, pag-ina, pagpadakul, asin pagbanga. Dae dapat maribong ini sa elementaryang pagganang aritmetika.\nAn hababang aritmetika iyo nagpopoon sa mga natural na numero asin an mga nakasurat na simbolo (digit) na nagrerepresenta sa sainda. An proseso para sa pagsalak nin pares kan mga numero ini kaiba an apat na basehang operasyon iyo tradisyonal na minadepende sa memoryadong resulta para sa mga saradit na numero, kabali na an laog kan tablang multiplikasyon para makatabang sa multiplikasyon asin dibisyon.\nAn hababang aritmetika iyo binabali man an mga praksyon asin negatibong numero, na iyo mairerepresenta sa numerong linya.\nAn "A Friendly Gift on the Science of Arithmetic" iyo sarong Arabong dokumento gikan sa ika-15 na siglo manungod sa basehang aritmetika.\nKinua sa "https://bcl.wikipedia.org/w/index.php?title=Hababang_aritmetika&oldid=210004"\nHuring binago an pahinang ini kaitong 31 Hulyo 2021, alas 14:31.


Si Jack Kevorkian\nSi Jack Kevorkian (2008)\nSi Jacob "Jack" Kevorkian (/kᵻˈvɔːrkiən/; Mayo 26, 1928 – Hunyo 3, 2011) sarong Amerikanong patologo, aktibistang ampoyon sa euthanasia, pintor,autor, kompositor, asin instrumentalista. Bisto siyang gayo sa pag'ampoyon sa deretso kan sarong pasyenteng magagadanon na na mag'utas kan sadiring buhay. Pighingako niya na nag'abot nang 130ng pasyente an tinabangan niyang maghugot. Siya nalaladawan sa media bilang "Dr. Gadan"; alagad dakul man an omaw saiya asin sinusurog siya ta an akto niya hinihiling nindang sarong gibong-herak para sa tawong mayo nang malalaoman na mabubuhay pa asin halawig sana an pagtios. Sabi ngane niya, "An pagkagadan bakong krimen."\nKan 1999, si Kevorkian inaresto asin pigbista sa direktang partisipasyon niya sa sarong kasong bulontaryong euthanasia. Siya nasentensyahan sa salang second-degree murder asin nagsirbe sa kulongan nin walong taon sa 10-25 taon na sentensya. Pigparole siya kan Hunyo 1, 2007 sa kondisyon na dai siya matangro kan saiyang konsultasyon, dai ma'asiste, o presente sa anoman na akto o klase nin paghugot imbwelto an euthanasia nin sarong tawo; siring man, dai siya mataong anoman na lektura o pagtaram dapit sa prosedimientong tinabangan-na-paghugot.\nKaamayan kan buhay/EdukasyonLiwaton\nsi Kevorkian namundag sa Pontiac, Michigan kan Mayo 26, 1928 sa mga imigranteng Armeniano. An saiyang ama, si Levon, namundag sa baryo nin Passen, haraning Erzurum, asin an ina niya si Satenig, sa baryo nin Govdun, haraning Sivas. An saiyang ama huminale sa Turkiya kan 1912 asin nagpasiring sa Pontiac kun saen siya nakakuang trabaho sa gibohan awto. Si Satenig nagdulag sa Pagpupuho sa Armenia nin 1915 asin nagpaili duman sa mga sadiring-tawo niya sa Paris, dangan nakuang magpasiring sa saiyang tugang na nataon yaon sa Pontiac nag'eestar. Si Levon asin Satenig nagkasumpongan igdi sa siyudad na ini huli kan saindang Armenianong komunidad. Sinda nag'inagoman, nag'aki sa sarong babae si Margaret kan 1926, nasundan ni Jack, asin ultimo, an ikatolo, an babaeng si Flora. Si Kevorkian naggradwar sa Pontiac Central High School na may onra kan 1945, sa edad na 17. Kan 1952, nagtapos siya sa University of Michigan Medical School sa Ann Arbor.Nagkua siyang residency training sa patologo klinikal asin anatomikal asin nag'adal sa pagpalis nin dugo. .\nNagadan si Kevorkian sa edad na 83 kan siya ilinaog sa sarong hospital sa Detroit huli sa pneumonia, na mayo man minateng kulog sa paghingagdan.\n Bareta dapit ki Dr. Kevorkian. Kinua 25-3-16.\n The Real Jack Kevorkian.Parents Rights Council.org.Kinua 25-3-16\n↑ http://www.pbs.org/wgbh/pages/frontline/kevorkian/chronology.html Kinua 25-3-16\n↑ http://www.cbsnews.com/news/kevorkian-will-not-assist-in-any-suicides/ Kinua 25-3-16\n↑ http://articles.latimes.com/2011/jun/04/local/la-me-jack-kevorkian-20110604 Kinua 25-3-16\nPinaghugot gikan sa "https://bcl.wikipedia.org/w/index.php?title=Jack_Kevorkian&oldid=173254"\nLast edited on 12 Hunyo 2018, at 10:03


Pàno sukulon an pagpadaba? | Magbikol Kita\nPublished on Sunday, August 23, 2020, 5:46pm\nMahiwas buda hararom an sakop kan tataramon na pagpadaba, kaya kun minsan dipisil ladupon an konseptong ini.\nPagpadaba saná ngani nin nagkapira mapagal na, pàno pa kun banwaan pa an paghururunan, asin an pagpadabang ini duman sa mga pigdadaug-daog na sektor? Bago ako nagin organisador sa komunidad, hayàpit su sakong pagsabot kan pagpadaba o love for people. Dai ko aram kaidto na may termino palan na romanticizing the poor o pagbugtak sa mga pigdadaug-daog sa sarong kamugtakan na harayo sa reyalidad. Halimbawa, an paghiling sainda na gabos sinda mabúot o dai nakakakulog nin kapwa o sa lugar ninda aatamanon ka ninda, dai pakukulugon an buót mo. Dakol pang halimbawa nin pagbugtak sainda sa sarong dream-like na sitwasyon, na sa katapustapusi, kun dai mabago an romanticizing na ini, dai kita makakatabang sa pagtalubo kan kaisipan kan sektor na iyo an kadaklan kan populasyon ta.\nUlang sa pagpadaba an romantisismo ta dai ini nakagamot sa tunay na pinagigikanan nin kadaihan na iyo an inhustisya. Kaya kun papadanayon an paghiling sa mga pigdadaug-daog, na maluya sinda kaya dai sinda dapat paghanapan nin mas dipisil na papel sa sosyudad, dai ini makakatabang sa saindang pag-uswag. Sa ibong na puró kan romantisismo iyo an pag-agyat na magkaigwa kita nin respeto na kakayahon kan nasa mga tios sektor na magmukna kan reyalidad na tama para sa sainda kun an mga oportunidad yaon sa sainda. Respeto sa kakayahan ninda an pinakatungtungan kan pagtrato sainda kun gusto tang magrambong an saindang mga kakayahan.\nGari may mahapot kun pàno mag-asenso an dai nakapag-adal. An simbag kan hapot, respeto giraray. Gabos na tawo may darang man-iba-ibang tibay kan namundag. Maski dai nakapag-adal, yaon an tibay na iyan, turog saná. Kun may respeto kita na makakaya nindang makaukod kun tawan sinda nin oportunidad, mahihiling tang matubo an tibay nindang nagtuturog. An tamanyo kaya kan satong sosyudad, nakaangkla pirmi sa pormal na edukasyon. Anuman na luwas sa istruktura kan eskwelahan, kan kolehiyo, kan diploma, o mga bagay na may relasyon digdi, minaluwas na dai nang saysay, maluyang klase. An pagpadaba nin sektor iyo an kakayahan na patiulubon an mga nagdadanay na paghiling na kontra sa interes nin sektor. Dai nakapag-adal? An simbag: Pwedeng makaukod na bako sanáng sa eskwelahan. May mga eksperto pa man o mga madudunong na handang magtabang sa mga tios. Hahanapon saná an mga ekspertong ini.\nSaro pang konsepto nin pagpadaba iyo an paghiling sa sadiri ta na kun gusto tang magtabang sa mga mayung-mayo, bako kitang superman o superwoman. Bakong sarong tawo an masalbar kan kadaklan. Sarong dakulaon na ulang sa pagtubo kan mga tibay nin mga tawo an may nangangako na sinda an maresolbar kan problema ninda. Nadangog ta baga sa ibang kandidato kun oras nin kampanya an pagsabing: “Sagot kita”—ako an bahala saimo. Sarong messianic tendency ini na dakulang ulang sa totoong pagpadaba sa kadaklan. Kun matabang kita sa mga tios na komunidad, sarong kaisipan na babantayan ta an messianic tendency. Halimbawa gustong magsurat sa gobyerno an mga tao. Maski gusto ta nang gibuhon an surat tanganing madali, isipon ta na oportunidad ining makaukod magsurat an mga tawo. Tukduan ta sindang magsurat ki petisyon o resolusyon. Maluhay sa primero pero pag nakapagsurat sinda, sa masunod may kusog ki buót na sinda na sinda na mismo an magsurat. An pagpadaba tataong maghalat; tataong magpasensya.\nMay mga ugali sa komunidad na dipisil pasensyahan kun dai ta aram an dalagan kan isip kan mga pigdadaug-daog. An psychology of the oppressed sarong giya na resulta kan haloy na pag-adal kan Brasilenyong edukador sa si Paulo Freire kun nata an sektor nin mga pigdadaug-daog haros parepareho an paghiling sa reyalidad. Dakol na marhay an ugali sa sektor nin kinapobrehan pero mas makakatabang kun maintindihan ta man an mga ugaling magabat sa pakiiba sainda. Saro sa mga ugaling pagabat iyo an harani sinda sa horizontal violence. Ini an pagdaug-daog sa kapwa tios na maski pwede man sanáng pasensyahan, dai basta-basta nakakapasensya. Dakulang kaibahan ini sa kakayahan nindang magpasensya sa may awtoridad asin poder. Madali ta sindang husgahan na arog sinda kaini ta dai sinda nakapag-adal. Mas hararom pa dyan an pinaghahalian kan horizontal violence. Saysay kan buhay-buhay kan kinapobrehan sa halawig na panahon an pig-uugatan kan ugaling ini. Kayâ an tabang ta iyo an pagtao nin mga oportunidad sa kinapobrehan na umuswag an saindang pagkasabot kan agi-agi kan saindang paglaban sa pandaug-daog tanganing mabulong an horizontal violence.\nAn pagpadaba sa mga tawong pirming pigdadaug-daog dakol na haragadon na kaaraman. Magpadagos saná kita ta dai nasasayang an pagpadaba. An bunga kaini sarong banwaan na mapinadaba maski sa mga dipisil sabúton.


Mga pulis dai makiaram sa Oplan Baklas\nAn Philippine National Police (PNP) sa Camarines Sur nagpatanid sa mga kapupulisan na dai na makiaram sa trabajo kan Oplan Baklas kan Commission on Election envez pabayaan sana mantang an saindang trabajo magtaong seguridad asin magmantenir kan paz y orden.\nHabo nang mangyari kan PNP Camarines Sur sa pamamayo ni Col. Bernard Perez na naging envuelto an mga naka-uniform na mga pulis asin personaje kan Bureau of Fire Protection na mismo na sinda an naglaog sa sarong pribadong propriedad sa Ciudad nin Santiago sa provincia nin Isabela asin iyo pa an nagbaklas kan mga tarpaulin nin mga candidato.\nNakuanan nin video an sinambit na insidente na tinaranggal si mga tarpaulin ni VP Leni Robredo, presidential candidate sa maabot na eleksyon sa Mayo 9, 2022 apesar na yaon na sa pribadong propriedad.\nSi Lt. Col. James Ronatay, opisyal na parataram kan PPO Camarines Sur nagpahayag na nag-aapelar sinda sa kabaro ninda na kun kaibanan sa Operation Baklas kan Comelec pabayaan sana kun mayo man nangyayaring kariribokan mantang an saindang trabajo magtaong seguridad asin segurohon na mayong insidente asin magmantenir kan paz y orden.\nAn Comelec nagpahayag na igwa nang desisyon sa Comelec vs Bacolod Bishop na binaba kan Corte Suprema kan 2015 na binabawal an commission sa paagi kan saindang Oplan Baklas sa pagharali kan mga campaign materials nin mga candidato na pinagibo kan pribadong indibiduwal asin yaon sa pribadong propriedad.\nDigdi sa Camarines Sur nagkaigwa nin sarabay na Oplan Baklas an mga municipal office kan Comelec, na escorted sinda kan PNP, kaibanan an mga taga Department of Public Works and Highways, Department of Environment and Natural Resources asin Bureau of Fire Protection.\nAn DPWH iyo man an nagbabaklas kan campaign materials si mga yaon sa propriedad kan gobierno kabale na digdi an tulay mantang an DENR sainda man hinahale an mga pinakong poster sa mga kahoy.\nSi Atty. Niel Caninula, Provincial Election Supervisor kan Comelec sa Camarines Sur nagpahayag na mayo man nin reclamo sa saindang grupo arog kan nangyari sa Santiago City.\nSaindang prioridad na hinarale si mga over size na campaign materials asin si mayo sa designadong common poster area asin si mga candidato nasyonal iyo an saindang pig-enot mantang an campaign period nagsikad kan Febrero 8, 2022.\nSa Naga City Police Office (NCPO), si Pol. Col. Nelson Pacalso, City director nagpatanid man sa mga miembros kan NCPO na kun kabale sinda sa grupo kan Oplan Baklas dai magbaklas propaganda materials nin arin man na candidato dawa naheling ninda na mayo sa designadong lugar.\nAtendiran sana an saindang obligasyon magtaong seguridad sa personajes kan Comelec o sa grupo kan Oplan Baklas nganing mayo sindang problema asin ano pa man na caso na puedeng atubangon. (dpa)


An paninindugan asin pagtubod nin sarong estasyon nin radyo asin diyaryo nakapalaman sa editorial. Haloy nang gamit iyan kan diyaryo lokal, nasyonal asin internasyonal poon kadto sagkod ngonyan.\nNababasa sa laog kan pig-aapod na opinion/editorial/(op-ed pages) na nangengenot sa mga columns sa sarong isyu. An pigtutumbok kan sarong editorial sa sarong isyu kan peryodiko iyo an pinaka-mainit na isyu kan aldaw.\nPero dai nangangahulugan na an gabos na columnists masunod sa direksyon kan editorial ta libre an lambang columnist na magpahayag kan saiyang sadering paninindugan.\nSa lokal an may dakol na parabasa asin parasunod kan editorial kaini iyo an Bicol Mail na pigsusurat na Atty. Henry Briguera, Ed Yu asin Rudy Baldemor na kun minsan kampi sa wala, kun minsan sa too pero darato sa tahaw sana kan mag-ibong na kudal kan politika.\nNgonyan na panahon an editoryal igwa nin reader’s comments section na pig-eenkaminar tanganing an parabasa o an publiko magtao man kan saindang reaksyon.\nKaya dakol an parabasa o an parasunod ta igwa nang editorial, igwa pang reaksyon.\nAktualmente, an telebisyon igwa man editorial sa laog kan TV newscast pero garo ad lib o komentaryo sana kan news reader o news readers.\nTotoo yan maski sa ABS CBN kadto, PTV 5 asin GMA ngonyan.\nNgonyan an radyo igwa na bako lang sa mga platika asin komentaryo kan mga primetime announcers AM asin FM, durante kan primetime public affairs program kundi antes kan mga newscast o regular na pagbabareta pagka-aga.\nMaogmang pagdangugon na an mga editorial on the air sa radyo neutral, objective asin mayong kinikilingan. Para sa totoo lang.\nAn mga nangengenot na editoryalista sa radyo iyo sinda Ervin Borja, Ed Ventura, Gil Basmayor Jr., Alex Parfan.\nAn kadaklan de-kolor ta an mga estasyon saderi nin mga politiko o kontrolado nin partido political.\nNasa tao na lang o nasa paradangog o nasa para-antabay an mag-atid-atid kan mga isyung pigtutukar lalo na sa mga isyu ngonyan na nagdadangadang ehersisyo political, lokal o nasyonal, en koneksyon sa nagdadangadang na pirilian sa 2022.\nSarong abiso sa mga independienteng para-antabay na magtaga-basa kan mga columns asin editoryal kan mga dayuhan na diyaryo, TV asin diyaryo arog kan CNN, Fox News, New York Times, Washington Post, etcetera, tangarig mahenerib ta kun an mga lokal na mediamen impluwensyado kan mga hali sa luwas.


Home / Albay / News / Rapu-Rapu / 14 health worker, 2 pa, naisalbar sa naglubog na baroto sa Albay\n14 health worker, 2 pa, naisalbar sa naglubog na baroto sa Albay\nBicol Standard Newspaper Monday, December 21, 2020 Albay, News, Rapu-Rapu\nLEGAZPI CITY (Bicol Standard) -- Treceng nurse asin sarong midwife, pati na an duwang parabaroto, an naisalbar matapos maglubog an saindang linulunadan na baroto na pig-aapod na "kumpit" sa Rapu-Rapu, Albay matapos ini rapaduhon kan darakulang hukol sa dagat.\nSegun sa Office of Civil Defense Bicol, an grupo nin mga health worker na nakadeploy sa isla, pasiring na sa Legazpi City kan mangyari an insidente.\nAn biglang pagraot kan panahon sa dagat pig-aapod kan mga residente na "tribunada" asin pigkokonsiderar na peligrosong maray, sabi man ni Ayra Bataller kan Municipal Risk Reduction and Management Office.\nNanotaran an darakula asin makukusog na alon sa lugar kan nakaaging pirang aldaw, dara kan amihan asin Tropical Depression Vicky.\n14 health worker, 2 pa, naisalbar sa naglubog na baroto sa Albay Reviewed by Bicol Standard Newspaper on Monday, December 21, 2020 Rating: 5


An luging pangholdap sa taga-DepEd - Catanduanes Tribune\nAn luging pangholdap sa taga-DepEd\nSagcod sa ngonian, dae pang ciertong impormasyon ang pulis sa Virac kung sisay an mga nangholdap daa sa sarong principal asin an saiyang agom na taga-division office kan Enero dose.\nSegun sa nacaising opisyal, totoong armed robbery an nangyari, ta an mga suspetsado armado nin Armalite asi nadara ninda an duwang selpon kan mag-agom y an cuatro mil quinientos na cuarta sa bag kan babayi.\nAn nakaribong nin payo, kung ngata ta an mag-agom na parehong empleyado sa DepEd an tinarget kan soboot holdaper. Kung holdapon man sana daa an hanapon, mas dacul pang harong o tindahan sa ibang lugar an iguang mas daculang cuarta. Ngata ta duman pa pagsusô sa looban kan San Lorenzo Village sa Bigaa?\nTapos na man daa an pangubra nin bonus o dagdag na benepisyong itinao ni Pay Digong, y dae man nin negocio si principal.\nAn hapot kan mga chismoso sa kahadean nin garalayog na slab, kung an pangholdap na ini conectado sa caribocan diyan sa division lalo na daa sa pagpalayas qui Superintendente Despi.\nMaguiromdoman na iguang nagluwas na fb account na sdo catanduanes kung saen tinaboga caini an mga opisyales kan division office sa pagsamba daa sa politico y pagtraydor qui Despi.\nSabi kan sarong sihongan, pinasusod na daa sa mga hacker kung sisay an nagibo kan fake na fb account y an soboot IP address nasusod sa luwas kan isla o nasyon.\nSa ngonian, dae pa maisihan kung sisay talaga an mastermind sa armed robbery kuno sa mag-agom na Vegim. Halaton ta na sana an resulta kan imbestigasyon kan pulis.\nSayang na dae nagdecider an NFA na idispatsa an nalabong bagas sa nagabang bodega caini sa San Isidro Village.\nCotana, sa enot na semana nin Noviembre pinanaltag ini sa mga gaataman nin orig para gibohon na bahog.\nNgonian na mabata na ini, masque siguro an mga orig na dae naolakitan nin ASF, masayumang caonon an nalapang bagas minsan ayonan pa nin ginalon na pahamot.\nSa otro ngani, bagohon na man kan NFA an saendang reglamento sa pagdispatsa kan nalabong bagas.\nSimple man sana an solusyon: ipa-inspeksyon sa auditor nin COA sa capitolyo, asin hagadon an asistensya nin mga alcalde.\nSa mga mayor na an cada aldaw campanya para sa masunod na eleksyon, tatakmaon caini an bagas, labo man o bako, basta libre, he! he! he!\nNagcaigua palan nin sulo sa Virac kan nacaaguing semana.\nMasuerte man an mga bumbero ta maaaga nangyari.\nSabi kang sarong tambay sa tinampo, kung ini daa nangyari kan ginamit an firetruck na caro nin gadan na fireman, posibleng magcaproblema an BFP magdesisyon kung idiretso an tigbak sa camposanto o ihulog ngona sa gilid an cajon para magresponde sa sulo.\nInda man kuna kasuarin ini nagpoon an tradisyon na samnohan an firetruck y gamiton na caro nin gadan, minsan pa amo o bumbero an natigbak.\nKan mga nacaaguing taon, ginamit man daa ini nin sarong opisyal. Habang sigeng ingaw kan wangwang, nag-agi daa ini sa Rizal Avenue sagcod na makaabot sa oficina kan agom, kung saen nagbaba an opisyal bitbit an sarong bugkos na rosas asin dinuhor sa agom kan Valentine’s Day.\nSaarin man daw gagamiton nin pulis an mga patrol car sa pagdapit nin gadan?\nAktibo na naman palan an mga nanakot sa mga negociante na soboot NPA.\nIguang inapodan na cagsadiri nin tindahan kan nacaaguing semana, na pighagadan nin suportang cuarta para daa ipambakal nin M16 sa halagang ciento cincuenta mil pesos cada saro.\nDae man midbid kan soboot kumander an inapodan, basta an isi niya igua ining negocio.\nAwat nang patanid an pulis sa mga ciudadano sa isla na dae pagtubodan an arog caining mga panghagad ta an mga nasa rikod mga manloko.\nIgua na ngani daang nagpadara nin cincuenta mil sa sobrang takot.\nSegun sa sarong opisyal, salidahan na sana an sim card tanganing dae na makaapod an mga scammer.\nBahala na caini an mga nakaresibe nin apod kung mapaloko o dae…


Pag naligtas, permanente na an kaligtasan?\nHapot: Pag naligtas, permanente na an kaligtasan?\nSimbag: Pag an sarong tawo naligtas, ano permanente na an saindang kaligtasan? Pag nabisto kan sarong tawo si Kristo bilang saiyang Paraligtas, siya dinadara sa relasyon sa Dios na guminagarantiya kan saiyang eternal na seguridad. Dakol na parte kan Biblia an nagsasabi kan katotoohan na ini.\n(a) Roma 8:30, “Asin an mga tinalaanan niya, inapod man niya: asin an mga inapod niya, sinda pinakangmatanos man niya: asin an mga pinakangmatanos niya, sinda pinamuraway man niya.” An bersikulong ini nagsasabi na poon kan pilion kita ka Dios, garo man sana pinamuraway niya na kita sa saiyang presensya sa langit. Mayo nin ano man na makakapugol sa sarong paratubod na siya murawayon pag abot kan panahon huli ta ini kabotan kan Dios sa langit. Pag an sarong tawo pinakangmatanos, an saiyang kaligtasan sigurado – siya siguradong ligtas ta siya garo man sana minuraway na sa langit.\n(b) Igwa si Apostol Pablo nin duwang importanteng kahapotan sa Roma 8:33-34, “Siisay an masombong nin anoman tumang sa mga pinili nin Dios? An Dios iyo an nagpakangmatanos; siisay an nagsisilot? Si Kristo-Hesus na nagadan, oho, marahay pa, na nabuhay liwat sa mga gadan, na nasa too nin Dios, na siya man nagsosorog sato.”\n(c) An mga paratubod namundag na bago kan sinda nangagturubod (Juan 3:3; Tito 3:5). Mayong sinasabi o tinutukdo an Biblia manongod sa pagkawara nin bisa kan pagkamundag na bago.\n(d) An Espiritu Santo nagiistar sa gabos na paratubod (Juan 14:17; Roma 8:9) asin binubunyagan an gabos na paratubod sa Hawak ni Kristo (1 Corinto 12:13). Tanganing mahali an kaligtasan kan sarong Kristyano, kaipuhan niya man na mahali sa Hawak ni Kristo asin Biblia dai nagtutukdo kaiyan.\n(e) Sinasabi sa Juan 3:15 na siisay man an magtubod ki Hesu-Kristo magkakaigwa nin “buhay na daing kasagkodan.” Kun ika nagtutubod ki Kristo ngunyan asin ika igwa nin buhay na daing kasagkodan, alagad nawara ini saaga, bako iyan na buhay daing kasagkodan. Pagnawara an saimong kaligtasan, an tuga kan Biblia na buhay na daing kasagkodan sala asin hambog sana.\n(f) Sa pinakahuring argumento, an Biblia igwa nin malinaw asin derektang simbag sa kahapotan na ini, “Huli ta ako minatubod, na minsan an kagadanan, ni an buhay, ni an angel, ni an mga principado, ni an mga uya na, ni an mga madatong pa, ni an mga kapangyarihan, ni an kalangkawan, ni an kararoman, ni an ano man na linalang, dai makakapabulag sato sa pagkamoot nin Dios, na yaon ki Kristo-Hesus na satong Kagurangnan” (Roma 8:38-39). Tandaan ta na an Dios na nagligtas saimo, iyo man an Dios na maingat saimo asin kan saimong kaligtasan. Pag kita naligtas, permanente na an satuyang kaligtasan. An satuyang kaligtasan siguradong daing kasagkodan!


Naggadan sa alcalde kan Nueva Ecija, dakop sa CSur\nDel Gallego, Camarines Sur –Sarong oras antes makatungtong sa PNP Provincial Office kan Camarines Sur an bagong Acting Regional Director kan Bikol P/Chief Superintendent Arnel Escobal natalikop sa banwaan na ini an duwang mga armadong suspechado na nagbadil gadan ki Alcalde Francisco Bote kan General Tinio, Nueva Ecija.\nSi Escobal nag-abot mga alas 10:00 nin aga sa PNP Camarines Sur sa Concepcion Grande, Ciudad nin Naga, pasado alas 9:00 nin aga kasoodmang Miercules, Hulyo 11 an duwang nadakop sinda Florencio Suarez, 48 años nagmamanijo kan gate away vehicle na Avanza may plaka PGO 134 asin an kaibanan kaini na si Roberto Gumacay, 36 años na pasiring kuta sa Masbate alagad nabagat sinda sa checkpoint sa Barangay Kabasag sa Andaya Highway sakop kan banwaan nin Del Gallego.\nPinangenotan ni SPO4 Augusto Adolta, Deputy Chief of Police kan Del Gallego Municipal Police Station asin nakasunod man an miembros kan CIDG.\nNapag-araman sa ibang miembros kan MPS Del Gallego na inaagaw kan CIDG an credito sa pagkakadakop sa duwang suspechado mantang sinda mismo iyo an nakaarestar asin huri nang nag-abot an saindang grupo.\nAn PNP Regional Command kan rehiyon tres iyo an nag-alerto sa PNP Quezon sagcod digdi sa Kabikolan mantang naglalapag an saindang grupo kan CIDG pasiring sa Camarines Sur, mga quince minutos matapos madakop an duwang mga suspechado nag-abot an mga awtoridad hali sa Nueva Ecija asin CamSur.\nNakumfiscar sa mga suspechado iyo an dai licenciadong mga armas apat na kalibre 45, 9mm, riffle grenade, kalibre 22 asin kalibre 380.\nSi Provincial Director Sr.Supt. Jerry Beariz nagpalayog man nin komendasyon sa MPS Del Gallego mantang dakulang bagay na dai na pinalampas sa saindang area of responsibility nganing madakop tolos an duwang suspechado.\nMaogma si Acting Regional Director Escobal sa pagbisita niya sa Camarines Sur huli ta naarestar kan MPS Del Gallego an kriminal na naglaog digdi sa Bikol na tolos nasiog kan mga awtoridad sa paglaog sana sa sinambit na banwaan na nasa siete kilometros an distancia hali sa Tagkawayan, Quezon.\nSi Bote, iyo an nagsunod na alcalde sa Luzon na piglikidar perang aldaw sana matapos badilon gadan sa ginigibong flag raising ceremony si Alcalde Antonio Halili kan Ciudad nin Tanauan sa provincia ni Batangas. Siya lunad sa Toyota Fortuner kan pagbabadilon sa Ciudad nin Cabanatuan kan armadong kalalakihan kan Hulyo 3 matapos maghali sa opisina kan National Irrigation Administration.\nAn duwang suspechado nakatalaan nang darahon sa Regional Command kan rehiyon tres mantang yaon sa saindang jurisdiksyon an inbestigasyon kan caso sa pambabadil sa jefe ejecutivo kan General Tinio, Nueva Ecija. (dpa)